title: Genco Gulan

text:
Genco Gulan (Genco Gülan 1969) on Istanbulissa asuva käsitetaiteilija. Hän opiskeli New Yorkin The New Schoolissa ja valmistui maisteriksi median laitokselta. Hän on saanut muun muassa BP-, EMAF- ja Lions-palkinnot. Vuonna 2011 Gülan nimettiin Sovereign European Art -palkinnon saajaksi.
Gülanin teoksia on päätynyt useisiin musoihin ja festivaaleille, kuten Peraan, Rio de Janeiron modernin taiteen museoon, ZKM Karlsruheen, Milanon triennaleen ja Pariisin Pompidouhun.
Genco Gülanilla on ollut yksityisnäyttelyt Berliinissä, Soulissa ja Zagrebissa. Parhaillaan hän opettaa Mimar Sinan akatemiassa sekä Bogazicin yliopistossa.


title: Gustaf Zakris Sandman

text: Gustaf Zakris (t. Zachris) Sandman (1837–1922) oli suomalainen merikapteeni ja kollegiasessori. Hän oli Viipurin merikoulun vt.-johtaja vuodesta 1869, johtaja vuodesta 1872.


title: Erik Munsterhjelm

text: Erik Munsterhjelm (28. maaliskuuta 1905 Lohja – 26. maaliskuuta 1992 Brantford, Ontario) oli suomalainen ruotsin kielellä kirjoittanut kirjailija.


title: Erik Munsterhjelm

text: Erik Munsterhjelmin vanhemmat olivat taidemaalarit Ali Munsterhjelm ja Alma Viriä Olivia Dahlberg.


title: Erik Munsterhjelm

text: Munsterhjelm kävi oppikoulua ja vuoden verran Kadettikoulua. Hän lähti sitten 1928 Kanadaan turkismetsästäjäksi ja kullankaivajaksi kahdeksan vuoden ajaksi. Palattuaan Suomeen Munsterhjelm osallistui talvi- ja jatkosotaan. Hän palasi Kanadaan 1947 ja ryhtyi siellä liikemieheksi.


title: Erik Munsterhjelm

text: Munsterhjelm kirjoitti 1940-luvulla eränkäyntikokemuksistaan useita kirjoja.


title: Arpominen

text: Arpominen tai arvonta voi tarkoittaa:


title: Suomen Kuitulevy

text: Suomen Kuitulevy Oy on Suomen suurin puukuitulevyn tuottaja ja valmistaja. Yhtiön tehtaat sijaitsevat Heinolassa ja Porin Pihlavassa ja niiden tuotantokapasiteetti on yli 140 000 m3 vuodessa. Yhtiön tuotteisiin kuuluu erilaisia Leijona-puukuitulevyjä, joiden pääkäyttökohteet ovat rakentamisen lisäksi ovi- ja kalusteteollisuus.


title: Suomen Kuitulevy

text: Suomen Kuitulevy Oy on perustettu vuonna 1984, kun Enso-Gutzeit Oy ja A.Ahlström Oy yhdistivät kuitulevyteollisuutensa yhteisesti omistetuksi yhtiöksi. Yhtiön toimiva johto osti vuonna 1998 MBO-kaupalla 83 % yhtiön osakkeista. Toiseksi osakkaaksi jäi tuolloin 17 % osuudella UPM-Kymmene Oyj. Vuonna 2009 osaomistajaksi tuli Versowood 19,5 % osuudella. Toimivalla johdolla on edelleen 66 % osuus ja UPM-Kymmene Oyj:llä 14,5 % osuus yhtiön osakkeista.


title: Leander-luokka (fregatti)

text: Leander-luokka oli Britannian Kuninkaallisen laivaston fregattiluokka, johon kuului kaikkiaan 26 alusta.


title: Leander-luokka (fregatti)

text: Vuoden 1951 fregattien hankintaohjelma tuotti kaikkiaan 26 alusta, jotka muodostivat neljä toisiaan muistuttavaa luokkaa eli kuusi Whitby-luokan, kaksitoista Blackwood-luoka, neljä Salisbury-luokan ja neljä Leopard-luokan fregattia. Lisäksi tilattiin yhdeksän Rothesay-luokan alusta. Näiden lisäksi suunnitellut kolme Salisbury-luokan ja kolme Rothesay-luokan alusta eivät koskaan edenneet tilaukseen saakka, vaan niihin varatut varat käytettiin muihin hankintoihin. Hankintojen seurauksena laivastolla oli kuitenkin riittävä määrä moderneja saattajia, vaikka erikoistuneiden alusten palveluskäyttö ei ollutkaan kaikilta osin mielekästä. Toisaalta taloudellisesti ei ollut mielekästä ylläpitää neljää erilaista alustyyppiä ja olisi helpompaa ylläpitää yhtä alustyyppiä.


title: Leander-luokka (fregatti)

text: Luokan perustaksi päätettiin ottaa onnistuneeksi todettu tyyppi 12 (eli Whitby/Rothesay-luokka) ja siten runko ja voimanlähde Y-100 höyrymoottori päätettiin säilyttää sellaisenaan. Kansirakenteet suunniteltiin kokonaan uudelleen yhdeksi kokonaisuudeksi, mikä sijoitettiin keskelle alusta kolmannekselle kokonaispituudesta. Takakannelle rakennettiin tilat Wasp-helikopterille. Lähes kaikki sisätilat oli ilmastoitu, mikä merkittävästi paransi toimintaedellytyksiä aluksella. Tämä toteutus nimettiin parannelluksi tyypiksi 12.


title: Leander-luokka (fregatti)

text: Alusten pääaseeksi valittiin 4,5 tuuman tykki Mk VI asennuksena, joka mahdollisti sekä pinta- että ilma-ammunnan. Tulenjohtokoneeksi asennettiin uusi MRS3 tulenjohtojärjestelmä, jonka apuna oli tyypin 903 tutka, aiemman Mk 6M suuntaimen tilalle. Lähi-ilmatorjunta-aseiksi asennettiin hangaarin katolle kaksi Boforsin 40 millimetrin yksiputkista tykkiä, vaikka suunnitelmiin kuului neliohjuksinen Sea Cat -ilmatorjuntaohjusjärjestelmä tutkineen. Boforsit asennettiin vain seitsemään ensimmäiseen alukseen ja loppuihin asennettiin Sea Cat -ohjukset. Ohjukset korvasivat myöhemmin Boforsit myös alkusarjan aluksilla.


title: Leander-luokka (fregatti)

text: 1960-luvun lopulla Sea Cat -ohjusten lisäksi aluksille asennettiin kaksi 20 millimetrin Oerlikon -ilmatorjuntatykkiä yläkannelle maston kahtapuolen. Samalla aluksille asennettiin omasuojaksi Knebworth/Corvus-suojaheittimet maston sivuun häiritsemään merimaaliohjuksia. MRS3-järjestelmä korvattiin GWS22-järjestelmällä, joka muistutti aiempaa. Poikkeuksena oli "HMS Naiad", jolle asennettiin yksinkertaistettu GWS20-järjestelmä.


title: Leander-luokka (fregatti)

text: Sukellusveneiden torjuntaan aluksille asennettiin Mk10 kolmiputkinen Limbo-sukellusveneentorjuntaheitin lentokannen takaosaan. Aluksille asennettiin tyypin 177, tyypin 170B, tyypin 162 ja tyypin 199 kaikuluotaimet. Tutkajärjestelmän ytimenä oli tyypin 965 tutka, jonka AKE1 antenniin oli asennettu omakonetunnistin. Antenni oli asennettu lyhyeen päämastoon. Tämän lisäksi oli ilma- ja merivalvontaa varten tyypin 993 tutka. Lisäksi mastoon oli asennettu HF/DF radioantennit sekä ECM laitteisto kupujen suojaan. Aluksella oli navigoinnin tukena tyypin 975 tai 978 tutka.


title: Am I Going Insane (Radio)

text: Am I Going Insane (Radio) on Black Sabbath-yhtyeen single-julkaisu vuodelta 1975. Kappale on otettu yhtyeen samana vuonna julkaistulta "Sabotage"-albumilta. B-puolella julkaistiin samalta albumilta otettu "Hole in the Sky". Single ei saanut listamenestystä, mikä ei ollut yllättävää, sillä Black Sabbath oli enemmän albumeihin keskittyvä eikä single-menestyksen varaan laskeva yhtye. A-puolen kappaletta ei myöskään soitettu livenä yhtyeen kiertueella.


title: Am I Going Insane (Radio)

text: Kappale on pääosin laulaja Ozzy Osbournen kirjoittama ja se heijastelee yhtyeen sen aikaisia raskaita tunnelmia, johtuen mm. oikeudenkäynneistä entisiä managereita kohtaan ja päihdeongelmista. Sana "radio" kappaleen perässä tulee englantilaisesta slangi-sanasta "radio rental", jolla tarkoitetaan henkisesti sairasta ihmistä. Kyseessä ei siis ole fm-radiolle tarkoitettu tai editoitu versio. Musiikillisesti kappale edustaa popimpaa ja kaupallisempaa suuntausta kulkien "letkeän" kompin ja syntetisaattorilla säestetyn riffin myötä.


title: Am I Going Insane (Radio)

text: B-puolen "Hole in the Sky" on keskitempoinen ja raskaampi kappale.


title: Pohjois-Dakotan yliopisto

text: Pohjois-Dakotan yliopisto () on julkinen yliopisto Grand Forksissa, Pohjois-Dakotan osavaltiossa Yhdysvalloissa. Yliopisto on perustettu vuonna 1876, ja vuonna 2011 siellä opiskeli yli 20 000 opiskelijaa.


title: Pohjois-Dakotan yliopisto

text: NCAA:n alaisessa yliopistourheilussa yliopistoa edustivat vuoteen 2012 asti North Dakota Fighting Siouxin nimellä kulkevat joukkueet. Tuolloin nimi jouduttiin kuitenkin vaihtamaan, sillä edellinen koettiin alkuperäiskansoja loukkaavaksi. Sittemmin joukkueet ovat toimineet poikkeuksellisesti ilman lempinimeä. Vahva edustus yliopistolla on perinteisesti ollut etenkin miesten jääkiekossa.


title: The Dogs D'Amour

text: The Dogs D'Amour on Lontoossa Englannissa vuonna 1983 perustettu glam rock/punk-yhtye. Yhtyeen kokoonpano on vaihdellut vuosien varrella, ainoan pysyvänä jäsenenä on ollut laulusolisti Tyla (oik. Timothy Taylor). Yhtyeen ensimmäisen albumin "The State We're In" julkaisi Miettisen suomalainen Kumibeat Records ja sen tuotti yhdessä Tylan kanssa Costello Hautamäki (nimellä Costello Jones). Yhtyeen 1980- ja 1990-lukujen vaihteen albumit nousivat Britannian albumilistan Top 40:een. Yhtye hajosi "...More Unchartered Heights of Disgracen" jälkeen ja teki comebackin vuonna 2000.


title: The Dogs D'Amour

text: The Dogs D'Amour keikkailee Tylan johdolla edelleen.


Suomalaisten nimien kirjainasu ukrainankielisessä tekstissä ilmenee seuraavasta taulukosta.


title: Suomalaisten nimien kirjainasu ukrainankielisessä tekstissä

text: Taulukossa on esitetty kirjainten ja kirjainyhdistelmien ukrainankieliset vastaavuudet siinä muodossa, kuin ne on esitetty Jura Zubin Suomi–ukraina-sanakirjan (Helsingin yliopisto, 2012) liitteessä.


text: Sanakirjan mukaan tämä translitterointikaava on laadittu ko. kirjaa varten, "eikä tekijöiden tiedossa ole aiempaa kattavaa kaavaa. Kaavan laadinnassa on pohjana käytetty suomi–venäjä-translitterointikaavaa, joka on julkaistu Kielikellossa №10 (1977). Ukrainan kielen osalta kaava pohjautuu ukrainan kielen vuoden 2007 oikeinkirjoitussäännöstöön."


text: Transkriptiotaulukko käsittää suomalaisten nimien ohella myös Suomessa esiintyvän ruotsinkielisen nimistön kirjoittamisen ukrainan kielessä käytettävin kyrillisin aakkosin. "Kaavaa ei ole tarkoitettu Ruotsissa esiintyvien nimien translitterointiin."


text: "Kaava on tarkoitettu käytettäväksi kaikessa ukrainankielisessä tiedonvälityksessä (mm. yksityishenkilöiden välinen viestintä, sanoma- ja aikakauslehdet, televisio, kaunokirjallisuus, tietokirjallisuus)."


text: "Ukrainan kielessä on olemassa ns. yhdeksän kirjaimen sääntö, jonka mukaan määräytyy, käytetäänkö vierasperäisissä sanoissa "і"- vai "и"-kirjainta. Pelkistettynä sääntö kuuluu näin: jos ennen oletettua "і"-kirjainta on yksi seuraavista konsonanteista: "д", "т", "з", "с", "ц", "ж", "ш", "ч", "р", ja lisäksi tämän oletetun "і"-kirjaimen jälkeen tulee mikä tahansa konsonantti (ei kuitenkaan "й"), "і":n tilalla pitää olla "и". Sääntö sinänsä on voimassa aina kun on kyse yleisnimestä: "дизель", "силікат", "режим", ja sitä sovelletaan myös uusimmissa lainoissa: "принтер", "чипси". Myös joissakin muissa sanoissa käytetään perinteisesti "и":ta "і":n sijaan, vaikka nämä tapaukset eivät ole kyseisen säännön alaisia: "єпископ", "митрополит", "вимпел", "химера"."


text: "Erisnimien osalta tilanne on monimutkaisempi. Jos kyse on henkilönnimestä, kyseistä sääntöä sovelletaan vain viiden kirjaimen osalta yhdeksän sijaan: "ж", "ч", "ш", "щ" ja "ц" ("Вашинґтон", "Цицерон", "Чингісхан", mutta "Дізель"). Sama pätee myös mm. venäläisiin nimiin, vaikka niiden kirjoitusasusta määräävät muutkin ohjeet, joita ei tässä ole tarkoituksenmukaista esittää. Paikannimissä taas sääntö on voimassa joissakin tapauksissa (esim. "Америка", "Антарктида", "Алжир", "Чикаго", "Мадрид", "Рига", "Британія", "Братислава", "Бразилія", "Сирія", "Скандинавія"), mutta yleensä ei."


text: "Näin määrää voimassa oleva, vuoden 2007 ukrainan kielen oikeinkirjoitussäännöstö. Näissä translitterointiohjeissa yhdeksän kirjaimen sääntöä ei kuitenkaan ole otettu huomioon ollenkaan, ennen kaikkea siksi, että säännön soveltaminen riippuu siitä, onko kyseessä henkilön- vai paikannimi. Lisäksi on todennäköistä, että seuraavissa oikeinkirjoitussäännöstöissä normit muuttuvat jonkin verran."


text: "Sääntö on kuitenkin merkittävä sen takia, että Suomen pääkaupungin nimi kuuluu sinänsä sen piiriin. Nyt voimassa olevassa oikeinkirjoitussäännöstössä nimeä ei ole mainittu yhdeksän kirjaimen säännön yhteydessä lainkaan, ja oletusarvoisesti se pitää siis kirjoittaa näin: "Гельсінкі". Tällä hetkellä ukrainan kielessä näkee kuitenkin käytettävän muitakin kirjoitusasuja, joista yhtä ("Гельсинкі") voidaan perustella juuri tällä säännöllä ja siksi se puolustaa paikkansa myös tässä sanakirjassa. Muut kirjoitusasut kuin "Гельсінкі" ja "Гельсинкі" eivät sen sijaan ole korrekteja."


title: Ravitsemusterapeuttien yhdistys

text: Ravitsemusterapeuttien yhdistys ry (RTY) on vuonna 1970 perustettu akavalaisen Agronomiliiton jäsenyhdistys. RTY on monialaisen jäsenistönsä palvelu- ja koulutusjärjestö, joka toimii yliopistokoulutetut ravitsemusasiantuntijat kokoavana verkostona ja edistää jäsentensä ammatillisia etuja.


title: Ravitsemusterapeuttien yhdistys

text: Ravitsemusterapeuttien yhdistyksen jäsenillä on ylempi yliopistotutkinto: terveystieteiden (TtM), elintarviketieteiden (ETM), maatalous- ja metsätieteiden (MMM) tai terveydenhuollon (THM) maisterin, lisensiaatin tai tohtorin tutkinto ravitsemustiede pääaineena. Yhdistyksessä on noin 800 jäsentä, joista osa on ravitsemustieteen opiskelijoita. Noin puolella jäsenistöstä on Sosiaali- ja terveysalan lupa- ja valvontaviraston (Valvira) myöntämä laillistetun ravitsemusterapeutin pätevyys. Ravitsemusterapeuttien yhdistyksen jäsenet työskentelevät laaja-alaisesti ravitsemuksen parissa, esimerkiksi tutkijoina yliopistoissa ja tutkimuslaitoksissa, ravitsemusasiantuntijoina järjestöissä ja elintarviketeollisuudessa, asiantuntijatehtävissä ruokapalvelualalla, suunnittelijoina valtion ja kuntien hallinnossa sekä ravitsemusterapeutteina terveydenhuollossa.


title: Ravitsemusterapeuttien yhdistys

text: Yhdistys julkaisee neljästi vuodessa ilmestyvää Ravitsemusasiantuntija-lehteä. Lisäksi yhdistys tuottaa ja myy ravitsemusohjausmateriaalia ja järjestää vuosittain ammattilaisten täydennyskoulutustapahtuman, Valtakunnalliset Ravitsemuspäivät.


title: Kirsi Monni

text: Kirsi Monni (s. 4. kesäkuuta 1962) on suomalainen tanssija, koreografi ja tanssitaiteen tohtori. Vuodesta 2009 lähtien hän on toiminut Teatterikorkeakoulussa tanssitaiteen professorina.


title: Kirsi Monni

text: Monni on opiskellut Suomen Kansallisoopperan balettikoulussa vuosina 1970-1978 sekä Helsingin tanssiopistossa 1979-1981. Lisäksi hän on suorittanut opintoja ulkomailla, muun muassa Pariisissa. Tanssinopettajana Monni on toiminut 1980-luvun alusta lähtien. Hän on ollut mukana myös Uuden tanssin keskuksen johdossa useissa eri tehtävissä.


title: Kirsi Monni

text: Koreografian Kirsi Monni on tehnyt yli 30 tanssiteokseen.


title: The State We’re In

text: The State We're In on vuonna 1984 julkaistu englantilaisen glam rock -yhtye The Dogs d'Amourin ensimmäinen albumi. Se äänitettiin ja julkaistiin Suomessa. Albumin tuotti yhdessä yhtyeen laulusolisti Tylan kanssa suomalainen Costello Hautamäki (nimellä Costello Jones) ja sen julkaisi Miettisen levy-yhtiö Kumibeat.


title: The State We’re In

text: Albumi julkaistiin uudelleenmiksattuna uudella kannella 2003. Albumin kappaleista kolme julkaistiin uudelleenäänitettyinä yhtyeen myöhemmillä levyillä: "The State I'm In" albumilla "In The Dynamite Jet Saloon" (1988), "How Do You Fall In Love Again" EP:llä "Kids From Kensington" (1988) ja "Heroine" albumilla "Straight??!!" (1990).


title: Putkinotko (elokuva)

text: Putkinotko on Roland af Hällströmin ohjaama elokuva vuodelta 1954. Se perustuu Joel Lehtosen romaaniin "Putkinotko" (1920), josta Urpo Lauri teki näytelmäsovituksen. Elokuvan käsikirjoituksen Lauri laati yhdessä ohjaajan kanssa – Roland af Hällström käytti käsikirjoittajana salanimeä Viljo Hela.


title: Putkinotko (elokuva)

text: Romaanin pohdiskeluja on elokuvasovituksessa karsittu minimiin, mutta kritiikissä arvioidaan, että elokuva tekee raikkaalla naturalismillaan oikeutta Lehtosen mestarilliselle teokselle. Kaupallista menestystä saanut elokuva kuuluu Hällströmin merkittävimpiin ohjauksiin.


title: Putkinotko (elokuva)

text: Tarina kertoo sata vuotta sitten eläneestä laiskasta viinatrokarista Juutas Käkriäisestä (Matti Lehtelä), joka perheineen asuu tuhman herran Aapeli Muttisen (Pentti Viljanen) mailla. Viinankeittoa harkitsevaa Rosina Käkriäistä näyttelee Hällströmin puoliso Elvi Saarnio.


title: Hulinaa

text: Hulinaa oli Sensuurin ensimmäinen ja ainoaksi jäänyt studioalbumi. Se äänitettiin Mika Sundqvistin MSL-studiolla kesäkuussa 1979 Sundqvistin toimiessa äänittäjänä. Levyn tuottajana toimi Eppu Normaali -yhtyeen Pantse Syrjä. Albumi sisältyy kokonaisuudessaan vuonna 2009 julkaistulle kokoelma-CD:lle "Enemmän kuin koko tuotanto".


title: Hulinaa

text: A-puoli


title: Hulinaa

text: B-puoli


title: Ihana seikkailu

text: Ihana seikkailu on Toivo Särkän ohjaama värillinen epookkielokuva vuodelta 1962. Se oli Särkän viimeinen ohjaus.


title: Ihana seikkailu

text: Tarina on kolmiodraama, jonka tapahtumaympäristönä on 1800-luvun suomalainen herraskartano. Kartanon tytär Helena valmistautuu häihinsä. Hänen vanhempansa ovat kuolleet ja hän asuu enonsa, Anders von Holdenin suojissa. Helena olisi halunnut avioon Saksassa opiskelevan serkkunsa Paul von Holdenin kanssa. Andersin vaimo Gisela on kuitenkin päättänyt naittaa hänet kamreeri Brynolf Pedantziukselle, eikä ole kaihtanut kierojakaan keinoja avioliiton toteuttamiseksi. Helena on suostunut vastentahtoisesti sukulaistensa tahtoon, mutta Paul saapuu paikalle juuri ennen h-hetkeä.


title: Ihana seikkailu

text: Helena ja Paul karkaavat Helsinkiin Helenan isoäidin, paronitar Louise Ehrenheimin luokse, joka luulee pariskunnan olevan vastanaineen. Helena ja Paul eivät tohdi eivätkä rohkene korjata väärinkäsitystä. Yöllä isoäiti yhyttää Paulin nukkumasta salin sohvalla, eikä ymmärrä miksi tämä ei ole makuuhuoneessa Helenansa kanssa. Helena ja Paul sotkeutuvat alati pahemmin valheidensa verkkoon, kunnes tulee hetki jolloin isoäiti saa totuuden selville. Myös kamreeri Pedantzius, Anders ja Gisela saapuvat selvittämään tilannetta. Giselan juonittelut paljastuvat ja hän poistuu paikalta. Helena ja Paul lähtevät vihdoin oikealle häämatkalleen.


title: Ihana seikkailu

text: 1900-luvun alun ranskalaisella näytelmäkomedialla oli niin Ruotsissa kuin Suomessakin jo pitkä historia takanaan, kun Laine ohjasi siitä oman versionsa. Esimerkiksi Mauritz Stiller on ohjannut siitä Ruotsissa elokuvan "Hans bröllopsnatt" jo vuonna 1916. Serp muokkasi Laineelle käsikirjoituksen suomalaiseen ympäristöön. Isoäitinä näyttelee Ruth Snellman, joka teki samaa roolia Kansallisteatterissa ja oli jo 1919 näytellyt siellä nuorta Hélèneä. Heikki Eteläpään kriittisistä arvosteluista ärsyyntynyt Särkkä nimesi sievistelevän Selim Selinin uudelleen Henryk Södersvansiksi.


title: Ihana seikkailu

text: Sekä käsikirjoittaja Serp että ohjaaja Särkkä päättivät uransa tässä elokuvassa.


title: Ihana seikkailu

text: Ruth Snellman sai vuoden parhaasta naispääosasta Jussi-palkinnon. Palkintohaastattelussa hän kommentoi: ”Ajatella että minä sain oikein pääosa-Jussin. Kun minä aikoinaan neuvottelin maisteri Särkän kanssa palkkiostani, Särkkä koko ajan korosti sitä, että kysymys oli sivuosasta!”


title: Ihana seikkailu

text: Elokuva sai kritiikeissä moitteita raskassoutuisuudesta, vanhanaikaisuudesta ja yleisestä epäonnistumisesta. Esimerkiksi Ilkka Juonala ("Aamulehti") kirjoitti: elokuvasta ”puuttuu pikanttisuus, mikä olisi tällaisen komedian voitollisen toteuttamisen tärkein edellytys” ja Heikki Eteläpää ("Uusi Suomi"): ”Ihana seikkailu on raskas ja hidas, väliin ihan unettavakin”. Poikkeuksiakin oli, ja Helmi Neva (Satakunnan Kansa) totesi näin: ”Kevyt ja iloinen filmi!” Näyttelijöistä Ruth Snellman nähtiin tilanteen pelastajana, kuten Eteläpää huomautti: ”Isoäidin takia "Ihanalle seikkailulle" antaa paljon anteeksi ja sivuuttaa monia asioita vaitiololla.”


title: Ihana seikkailu

text: Televisioesityksen aikaan vuonna 1975 Rauno Harju ("Helsingin Sanomat") haistoi elokuvassa jo homeen hajua, ja Harri Römpötti ("Katso"-lehti) luonnehti sitä vuonna 1991 pannukakuksi. Vuoden 2014 arviossa Henri Waltter Rehnström arvioi lempeästi elokuva vanhahtavaksi ja lapselliseksi.


title: Ihana seikkailu

text: VLMedia Oy julkaisi "Ihanan seikkailun" DVD:nä vuonna 2017.


title: Lehmuskeltayökkönen

text: Lehmuskeltayökkönen ("Tiliacea citrago") on eteläisemmässä Suomessa paikoittaisesti tavattava syksyn yöperhoslaji.


title: Lehmuskeltayökkönen

text: Keskikokoinen yökkönen, jonka etusiipien pohjaväri vaihtelee vaaleankeltaisesta oranssinruskeaan. Tyvipoikkiviiru sekä sisempi ja ulompi poikkiviiru erottuvat selvinä, punertavanruskeina juovina siiven poikki. Keskivarjo muodostaa siiven tyvestä laskien kolmannen, muita voimakkaamman poikkiviirun ja yhtyy sisempään poikkiviiruun siiven takareunassa. Sisemmän poikkiviirun ja keskivarjon väliin jää kookas, rengasmainen rengastäplä, ja heti keskivarjon ulkopuolella on punertavanruskea munuaistäplä. Keskivarjon ja siiven ulkosyrjän välisellä alueella siipisuonet erottuvat punaruskeina pitkittäisjuovina. Takasiivet ovat vaaleankeltaiset. Siipiväli 36–38 mm.


title: Lehmuskeltayökkönen

text: Lehmuskeltayökköstä tavataan laajalti Euroopassa, pois lukien pohjoisosat. Idässä levinneisyys ulottuu Uralille ja Kaukasukselle. Suomessa se on eteläinen laji, jonka havainnot rajoittuvat pääasiassa Pori–Joensuu-linjan eteläpuolelle. Perhoset lentävät yhtenä sukupolvena elokuun alkupuolelta lokakuun alkuun huipun ollessa elo–syyskuun vaihteessa.


title: Lehmuskeltayökkönen

text: Harvinaisehko ja varsin paikoittain esiintyvä laji, jota tavataan yleensä vain yksitellen. Elinympäristönä ovat puistot ja lehmuksia kasvavat metsät ja metsänreunukset. Perhoset lentävät illan tullen ja tulevat hyvin syötille, heikommin valolle. Toukka elää ainoastaan lehmuksilla ja piilottelee alkuvaiheessa yhteensitomiensa lehtien välissä ja koteloituu lopulta löyhään kotelokoppaan maahan. Muna talvehtii.


title: Lehmuskeltayökkönen

text: Toukka elää lehmuksilla ("Tilia").


title: Jalavakeltayökkönen

text: Jalavakeltayökkönen ("Xanthia gilvago") on Suomessa aivan eteläinen ja harvinainen syksyn yöperhoslaji.


title: Jalavakeltayökkönen

text: Keskikoinen yökkönen, jonka etusiipien pohjaväri vaihtelee vaaleankeltaisesta oranssinruskeaan. Kuviointi on harmaanruskeaa ja erottuu hyvin vaihtelevasti. Rengastäplä on siiven pohjavärin mukainen, samoin munuaistäplä, jonka sisänurkka on kuitenkin aina voimakkaasti tummentunut. Siiven keskiosa munuaistäplän ympärillä on vaihtelevissa määrin muuta siipeä tummempi ja usein voimakkaasti harmaanruskealla varjostunut. Siiven kärkiosassa, aaltoviirun kohdalla on tummine pisteiden rivi. Takasiivet ovat harmahtavan valkoiset. Siipiväli 30–42 mm.


title: Jalavakeltayökkönen

text: Levinneisyysalue kattaa Pohjois-Afrikan sekä suurimman osan Eurooppaa. Idässä jalavakeltayökköstä tavataan Altaille, Turkmenistaniin ja Irakiin saakka. Laji tavattiin Suomesta ensimmäisen kerran vuonna 1980 ja sille on sittemmin muodostunut vakituinen kanta etelärannikon tuntumaan. Perhoset lentävät syyskuun alusta lokakuulle.


title: Jalavakeltayökkönen

text: Hyvin paikoittainen laji, joka on viime vuosikymmeninä voimakkaasti taantunut koko Euroopassa. Se elää jalavaa kasvavissa lehtimetsissä sekä puistoissa ja puutarhoissa. Perhoset lentävät öisin, käyvät kukilla ja imemässä marjojen nesteitä. Ne tulevat myös sekä syötille että valolle. Toukka koteloituu maahan. Muna talvehtii.


title: Jalavakeltayökkönen

text: Ruotsissa laji on luokiteltu silmälläpidettäväksi. ja Norjassa vaarantuneeksi


title: Jalavakeltayökkönen

text: Toukka elää vuorijalavalla ("Ulmus glabra") sekä muilla jalavilla ("Ulmus"). Vanhempia toukkia on tavattu muillakin puilla ja ruohovartisilla kasveilla.


title: Mikko Lampinen

text: Mikko Lampinen (s. 1985 Pori) on suomalainen tanssitaiteilija, tuottaja ja visuaalinen suunnittelija.


title: Mikko Lampinen

text: Mikko Lampinen päätyi tanssin pariin Porissa Tanssikoulu Liisa Nojosella ja suoritti tanssialan perustutkinnon Tampereen Konservatorion alaisuudessa. Lampinen on täydentänyt opintojaan sekä kotimaassa että kansainvälisesti muun muassa Yhdysvalloissa, Hollannissa ja Ranskassa. Hän oli stipendiaattina Alvin Ailey American Dance Schoolissa vuonna 2005 ja samana vuonna finalistina Soulin kansainvälisessä nykytanssikilpailussa sekä Suomen edustajana Riku Lehtopolun kanssa Eurovision Nuorten Tanssijoiden finaalissa Varsovassa.


title: Mikko Lampinen

text: Pori Dance Companyssa hän on tanssinut vuodesta 2001 lähtien ja toimii nykyisin ryhmän toiminnanjohtajana sekä taiteellisena johtajana yhdessä Lehtopolun kanssa. Carolyn Carlson Companyssa Ranskassa hän tanssi vuonna 2006, Helsingin Kaupunginteatterin tanssiryhmässä vuosina 2006-2010 ja vierailijana Skånes Dansteaterissa sekä Suomen Kansallisbaletissa vuonna 2010. Tero Saarinen Companyssa hän on tanssinut vuodesta 2011 alkaen ja on esiintynyt ryhmän kiertueilla muun muassa Ranskassa, Italiassa, Itävallassa, Serbiassa, Kroatiassa, Venäjällä, Saksassa, Belgiassa, Japanissa, Pohjois-Amerikassa ja Skotlannissa. Uran varella Lampinen on esiintynyt muun muassa Tero Saarisen Jorma Uotisen, Marjo Kuuselan, Tommi Kitin, Carolyn Carlssonin, Andodis Foniadakiksen, Kenneth Kvarnströmin ja Rootless Root ryhmän perustajien Josef Frucekin & Linda Kapetanean teoksissa.


title: Mikko Lampinen

text: Lampinen on tehnyt koreografista työtä vuodesta 2006 ja toiminut residenssikoreografina mm. Etelä-Koreassa ja Venäjällä. Tanssin ja sen eri muotojen ohella Lampinen työskentelee esitysten ja tapahtumien visuaalisen suunnittelun, video- ja valokuvauksen sekä eri multimediaprojektien parissa. Yhteistyökumppaneina ovat olleet muun muassa Aleksanterin teatteri, Aaltokoski Company ja Tero Saarinen Company.


title: Hiukkajoki

text: Hiukkajoki on kylä Punkaharjulla Etelä-Savossa lähellä Etelä-Karjalan ja Pohjois-Karjalan maakuntien rajaa. Postinumeroalueella 58520 Hiukkajoki on 321 asukasta (31.12.2009). Hiukkajoki valittiin vuonna 2006 Etelä-Savon vuoden kyläksi.


title: Tyhjä ääni

text: Tyhjä ääni tarkoittaa äänestyksessä tai vaalissa annettua ääntä, joka ei ilmaise kannatusta yhdellekään vaihtoehdolle tai ehdokkaalle ja jota ei voida laskea kenenkään hyväksi. Tyhjän äänen antaja ei katso voivansa kannattaa yhtäkään tarjolla olevista vaihtoehdoista ja se on usein tarkoitettu protestiääneksi. Samassa tarkoituksessa on lisäksi mahdollista pidättäytyä kokonaan äänestyksestä.


title: Tyhjä ääni

text: Yleensä kaikissa äänestyksissä on mahdollisuus "tyhjän" äänestämiseen. Lippuäänestyksessä tyhjä ääni annetaan yleensä jättämällä tyhjä äänestyslippu, koneäänestyksissä se edellyttää muunlaisia järjestelyitä. Esimerkiksi Suomen eduskunnassa kansanedustajilla on kolme äänestyspainiketta: "jaa", "ei" ja "tyhjää". Joissakin maissa myös valtiollisissa vaaleissa on mahdollista äänestä vaihtoehtoa "kaikkia vastaan". Ääntenlaskennassa tyhjät äänet voidaan ilmoittaa erikseen. Suomen valtiollisissa vaaleissa tyhjiä ääniä ei kuitenkaan ilmoiteta erikseen, vaan ne luetaan hylättyjen äänten joukkoon yhdessä virheellisten ja sopimattomia merkintöjä sisältäneiden äänestyslippujen kanssa.


title: Tyhjä ääni

text: Salaiseksi säädetyissä vaaleissa, joita ovat esimerkiksi lippuäänestyksellä toteutetut yleiset vaalit Suomessa, vaalisalaisuus tulee säilyttää myös jätettäessä tyhjä ääni. Tämä tarkoittaa, ettei äänestäjä ei saa esimerkiksi suoraan äänestyslipun saatuaan mennä pudottamaan sitä äänestysuurnaan, sillä tällöin paikalla olevat vaalivirkailijat ja muut äänestäjät saisivat tietää, että äänestäjä antaa tyhjän äänen, joka menettely rikkoo vaalisalaisuutta.


title: Tyhjä ääni

text: Jos tuomioistuimessa pitää äänestää päätöksestä, tuomioistuimen jäsen ei saa äänestää "tyhjää" vaan hänen on lausuttava jokaisesta esillä olevasta kysymyksestä.


title: Tyhjä ääni

text: Seuraavat korkeimman hallinto-oikeuden päätökset käsittelevät Suomen kunnallisessa päätöksenteossa järjestettyjen vaalien ääntenlaskentaa, kun äänestyksessä on annettu tyhjiä ääniä:Suomalaisten yhdistysten kokouskäytäntöä ja menettelyä ääntenlaskennassa käsittelee


title: Tuomo Lehtiniemi

text: Tuomo Lehtiniemi (s. 1954 Lappajärvi) on Lappajärven kunnanjohtaja.


title: Tuomo Lehtiniemi

text:
Lehtiniemi valittiin kunnanjohtajaksi 19. kesäkuuta 2012. Lehtiniemi on toiminut myös Lappajärven kunnankamreerina 1979–2005, Lappajärven hallintojohtajana 2005–2007 ja Kauhavan hallintojohtajana 2007–2012.
Lehtiniemi on myös maalannut mm. kotiseutuaiheisia tauluja.


title: Regular Show

text: Regular Show on yhdysvaltalainen animaatiosarja, jota tuottaa Cartoon Network -kanava. Sen pääasiallinen kirjoittaja ja animaattori on J. G. Quintel, joka toimii myös monien hahmojen äänenä.


title: Regular Show

text: Vuonna 2011 "Regular Show" oli Emmy-ehdokkaana. Cartoon Network aikoo lopettaa sarjan tammikuussa 2017 kahdeksannen tuotantokauden jälkeen.


title: Dresdner Eislöwen

text: Dresdner Eislöwen on saksalainen jääkiekkojoukkue Saksin osavaltiosta Dresdenistä. Joukkue on perustettu vuonna 2000 ja se pelaa Saksan toiseksi korkeimmalla sarjatasolla 2. Bundesligassa. Perustamisen jälkeen joukkue pelasi kauteen 2007-2008 asti maan kolmanneksi korkeimmalla sarjatasolla Oberligassa, kunnes onnistui nousemaan. Joukkue on pelannut tuosta kaudesta lähtien 2. Bundesligassa vaihtelevin menestyksin. Kaudelle 2012-2013 joukkueessa pelaa SM-liigastakin tuttuja miehiä kaksi, Sami Kaartinen ja saksalainen Jan Benda


title: Sergio Bonaldi

text: Sergio Bonaldi (s. 7. syyskuuta 1978 San Giovanni Bianco) on italialainen entinen ampumahiihtäjä. Hän edusti seuratasolla CS Esecritoa.


title: Sergio Bonaldi

text: Bonaldi kilpaili maailmancupissa vuosina 2001–2006 ja oli yksittäisessä osakilpailussa parhaimmillaan 38. Tämä tapahtui takaa-ajossa Oberhofissa 2005. Bonaldi oli MM-kisoissa 2005 45. henkilökohtaisella matkalla ja sijoittui 66:nneksi sprintissä Torinon olympialaisissa 2006.


title: Leo Sario

text: Leo Reino Sario (18. toukokuuta 1916 Lieksa – 15. elokuuta 2009 Santa Monica, Kalifornia, Yhdysvallat) oli suomalaissyntyinen matemaatikko, joka muutti 1950 Yhdysvaltoihin. Leo Sario väitteli tohtoriksi Helsingin yliopistossa vuonna 1948. Väitöskirjan nimi oli "Ûber Riemannsche Flächen mit hebbarem Rand". Väitöksen ohjaajana toimi Rolf Nevanlinna. Hän työskenteli vuodesta 1954 Kalifornian yliopistossa, jossa hän teki tutkimuksia funktioteorian alalla, tutki varsinkin Riemannin pintoja. Hänet nimitettiin yliopiston vakituiseksi professoriksi 11. lokakuuta 1954. Hän oli vaikuttamassa Suomen Akatemian perustamiseen. Leo Sario julkaisi yhdessä Lars Ahlforsin kanssa vuonna 1960 "Riemann Surfaces" nimisen matematiikkaa käsittelevän kirjan, joka on vieläkin saatavilla kirjakaupoissa.


title: Niilo Sario

text: Niilo Nikolai Sario (30. huhtikuuta 1895 Naantali – 30. joulukuuta 1963) oli suomalainen sotilas, kenraalimajuri vuodesta 1953.


title: Niilo Sario

text: Sario osallistui vapaussotaan 1918, valmistui kadettikoulusta 1920, merisotateknilliseltä kurssilta 1926 ja Sotakorkeakoulusta 1929 (ye-upseeri 1931). Hän toimi vuosina 1918-1924 nuorempana upseerina, patterin päällikkönä ja toimistopäällikkönä 1918-1924. Rannikkotykistön väliaikaisena esikuntapäällikkönä hän työskenteli 1924-1926. Patterin päällikkönä ja patteriston komentajana hän palveli 1926-1930. Merivoimien esikunnassa ja yleisesikunnassa hän työskenteli toimistopäällikkönä 1930-1939.


title: Niilo Sario

text: Talvisodan alettua hän jatkoi päämajassa toimistopäällikkönä 1939-1941. Jatkosodassa hän toimi Uudenmaan rannikkoprikaatin komentajana 1942-1944 ja Suomenlinnan rannikko-linnakkeiston komentajana ja Suomenlinnan linnoituspiirin päällikkönä vuodesta 1944 alkaen. Rannikkotykistörykmentti 1:n komentajana hän oli 1952-1953 ja vuosina 1953–1955 hän komensi Uudenmaan sotilaslääniä. Hän oli Sotahistoriallisen Seuran puheenjohtaja vuodesta 1955.


title: Niilo Sario

text: Ylennykset: vänrikki 1918, luutnantti 1920, kapteeni 1924, majuri 1928, everstiluutnantti 1938, eversti 1942, kenraalimajuri 1953.


title: Erikasson

text: Erikasson (s. 29. toukokuuta 1999 Hattula) on vuosien 2012 ja 2013 Ravikuninkuuden voittanut suomenhevosravuri. Sen kasvattaja on Riikka-Liisa Tolonen ja oriin omistavat Helena Tuikka ja Jaakko Varjonen. Hevosta valmentaa Bella Varjonen.


title: Erikasson

text: Erikasson on kilpaillut urallaan vuoden 2013 loppuun mennessä yhteensä 142 kertaa, joista voittoja on 71. Vuonna 2002 kilpailu-uransa aloittanutta oritta on sen jokaisessa startissa ohjastanut Harri Koivunen. Hevonen on saavuttanut kahden Ravikuninkuuden lisäksi myös useita muita suurkilpailuvoittoja, muun muassa Olympia-ajon voiton 2100 metrin suomenennätysajalla 21,2 vuonna 2010. Kylmäveristen PM-kilpailussa 2012 Erikasson sijoittui toiseksi ruotsalaisen Hallsta Lotuksen jälkeen . Samana vuonna se sijoittui toiseksi myös Suurmestaruus-ajossa Bokerin jälkeen


title: Erikasson

text: Urallaan useista jalkavaivoista kärsinyt ori on päässyt osallistumaan Kuninkuuskilpailuun vain kolmasti. Molemmat ravikuninkuutensa se on saavuttanut historiallisesti voittamatta kumpanakaan vuotena yhtään osalähtöä.


Euroopan jalkapalloliiton kultaiset pelaajat (engl. "Golden Players") ovat 52 jalkapalloilijaa, jotka nimettiin Uefan 50-vuotisjuhlien yhteydessä vuonna 2004. Jokaista kansallista jalkapalloliittoa pyydettiin nimeämään yksi merkittävä pelaaja vuosilta 1954–2003.


title: Euroopan jalkapalloliiton kultaiset pelaajat

text: Alkuperäisessä marraskuussa 2003 julkaistussa listassa Kazakstanin kultaiseksi pelaajaksi oli nimetty Sergei Kvoškin ja Pohjois-Irlannin Pat Jennings. UEFAn nettisivuille ilmestyneessä listassa heidän tilallaan olivat kuitenkin Jevgeni Jarovenko ja George Best. Syytä muutoksille ei ilmoitettu.


title: Paddy Moran

text: Patrick Joseph "Paddy" Moran (11. maaliskuuta 1877 – 14. tammikuuta 1966) oli ammattilaisjääkiekkoilija. Maalivahtina pelannut Moran edusti yhtä lukuun ottamatta kaikkina 16 kautenaan Quebec Hockey Club -seuraa vuodesta 1901 vuoteen 1917; kauden 1909–10 Moranin työnantaja oli Haileybury Comets. Moran tunnettiin siitä, että hän saattoi häiritä vastustajan pelaajia hyvinkin aggressiivisesti mailallaan.


title: Gibraltarin köysirata

text: Gibraltarin köysirata on köysirata, joka vie matkustajia Gibraltarinvuorelle. Se on yksi Gibraltarin suosituimmista nähtävyyksistä. Rata valmistui vuonna 1966 ja sen toteutti sveitsiläinen Von Roll -yhtiö. Linjalla on kolme asemaa: ala-asema Alamedan kasvitieteellisen puutarhan vieressä, keskiasema Apes' Den -luolan luona ja pääteasema 412 metrin korkeudessa lähellä vuoren huippua. Matka huipulle kestää kuusi minuuttia.


title: Gibraltarin köysirata

text: Alkuperäiset vuoden 1966 vaunut on korvattu uusilla vuonna 1986. Yhtiön omat insinöörit tarkistavat sen päivittäin, ja lisäksi sveitsiläiset huoltavat köysiradan kerran vuodessa.


title: Gibraltarin köysirata

text: Vaunuun mahtuu 30 matkustajaa. Nykyisin vaunut liikkuvat automaattisesti, mutta niissä on mukana henkilökuntaa, joka voi tarvittaessa olla yhteydessä keskusvalvomoon, mistä vaunuja voidaan ohjata myös käsin.


title: Patarei

text: Patarei () on Tallinnassa sijaitseva entinen vankila. Vankilassa toimi myös teloitusosasto, joka oli viimeisen kerran käytössä vuonna 1991. Nykyään vankila on tyhjillään ja siellä on pieni vankilamuseo. Vankila suljettiin 7. lokakuuta 2016 ja rakennuksien tulevaisuus on vielä auki.


title: Patarei

text: Paikan rakennutti Venäjän keisari Nikolai I alun perin linnoitukseksi. Se valmistui vuonna 1840, jonka jälkeen se toimi sotilaiden kasarmina. Vuonna 1920 se muutettiin vankilaksi, joka lopetettiin vuonna 2002. Sen jälkeen rakennuksessa toimi vielä muutaman vuoden vankilasairaala.


title: Amerikankäki

text: Amerikankäki ("Coccyzus americanus") on amerikkalainen käkilaji.


title: Amerikankäki

text: Amerikankäki on 28-31 senttimetriä pitkä. Lintu on alapuolelta valkoinen ja päältä harmaanruskea. Siivissä sillä on kirkkaanvärinen ruosteenruskea paneeli. Nokka on pääosin keltainen.


title: Mika Laaksonen (jääkiekkoilija)

text: Mika Laaksonen (s. 18. maaliskuuta 1968 Turku, Suomi) on suomalainen jääkiekkoilija, pelipaikaltaan puolustaja.


title: Mika Laaksonen (jääkiekkoilija)

text: Laaksonen edusti urallaan Rauman Lukkoa, Hokki-Saloa, Vaasan Sportia, Forssan Palloseuraa, Kalevan Palloa, Porin Ässiä ja Uudenkaupungin Jääkotkia pelaten Suomen kahdella korkeimmalla sarjatasolla. SM-liigassa hän pelasi yhteensä 475 runkosarjaottelua tehoin 37+83=120 ja 27 pudotuspeli- tai karsintaottelua tehoin 3+3=6. I-divisioonassa ja sen seuraajassa Mestiksessä Laaksonen pelasi yhteensä 173 runkosarjaottelua tehoin 17+59=76 ja kymmenen karsintaottelua tehoin 2+9=11.


title: Benno Hanslian

text: Benno Hanslian (s. 16. elokuuta 1993 Turku) on suomalainen jalkapalloilija, pelipaikaltaan laitapuolustaja. Hän edustaa Veikkausliigaan kaudella 2017 noussutta JJK Jyväskylää.


title: Benno Hanslian

text: Hanslian aloitti jalkapallon Helsingin Jalkapalloklubin Ruoholahden kaupunginosajoukkueessa 8-vuotiaana. C-juniori-ikäisenä hän siirtyi HJK:sta JJK:iin. Hanslianin sopimus JJK:n kanssa ulottui kauden 2015 loppuun asti.


title: Benno Hanslian

text: Hanslian pelasi Kolmosta kaudella 2011 Äänekosken Huimassa ja siirtyi kaudella 2012 JJK Jyväskylään. Hanslian teki ensimmäisen maalinsa Veikkausliigassa ensimmäisessä liigaottelussaan ensimmäisellä laukauksellaan. Seuraavan kauden alussa Urheilulehti julisti Hanslianin alkavan kauden 2013 komeetaksi. Kausi 2013 meni kuitenkin hänellä JJK:n pudotessa Veikkausliigasta alakanttiin. Hanslian jatkoi kuitenkin JJK:ssa sen Ykkösen kausina niin, että keväällä 2017 hän oli mukana JJK:n kokoonpanossa sen aloittaessa kolmen Ykkösen kauden jälkeen Veikkausliigakauden.


title: Tiofosforyylikloridi

text: Tiofosforyylikloridi (PSCl) on epäorgaaninen yhdiste ja fosforyylikloridin rikkianalogi. Yhdistettä käytetään orgaanisessa synteesissä muun muassa valmistettaessa hyönteismyrkkyjä.


title: Tiofosforyylikloridi

text: Huoneenlämpötilassa tiofosforyylikloridi on väritöntä nestettä, jolla on voimakas ja pistävä haju. Yhdiste liukenee orgaanisiin liuottimiin, kuten bentseeniin ja tetrakloorimetaanin ja niiden lisäksi myös rikkihiileen. Veden kanssa se reagoi hajoten fosforihapoksi, suolahapoksi ja rikkivedyksi.


title: Tiofosforyylikloridi

text: Teollisesti tiofosforyylikloridia valmistetaan rikin ja fosforitrikloridin välisessä reaktiossa. Reaktio suoritetaan noin 180 °C lämpötilassa. Katalyytteinä voidaan käyttää alumiinikloridia tai alkali- tai maa-alkalimetallien sulfideja, jolloin tarvittava lämpötila on alhaisempi. Syntynyt tuote voidaan puhdistaa tislaamalla.


title: Tiofosforyylikloridi

text: Yhdistettä voidaan tuottaa myös difosforipentasulfidin ja fosforitrikloridin välisellä reaktiolla tai fosforipentakloridista ja rikkivedystä tai fosforipentakloridista ja antimonitrisulfidista.


title: Tiofosforyylikloridi

text: Tiofosforyylikloridi reagoi alkoholien, alkoksidien, fenolien ja trialkyylifosfiittien kanssa muodostaen tiofosfaattiestereitä. Näitä tiofosfaattiestereitä, kuten parationia, käytetään yleisesti hyönteismyrkkyinä ja öljyn lisäaineina. Emästen vaikutuksesta muodostuu epäorgaanisia tiofosfaattisuoloja.


Use Your Illusion World Tour 1992 in Tokyo II on yhdysvaltalaisen hard rock -yhtye Guns N' Rosesin vuoden 1992 joulukuussa julkaisema konserttivideo. Esiintyminen on taltioitu vuonna 1992 yhtyeen "Use Your Illusion Tour" -maailmankiertueella Tokiossa 22. helmikuuta 1992. Tämä nauhoite sisältää konsertin viimeiset yksitoista kappaletta, kun taas samanaikaisesti julkaistu sisarvideo "Use Your Illusion World Tour 1992 in Tokyo I" sisältää konsertin alkupuolen kappaleet.


title: Skinnskatteberg

text: Skinnskatteberg on samannimisen Skinnskattebergin kunnan keskustaajama. Se sijaitsee Västmanlandin läänissä ja Västmanlandin historiallisessa maakunnassa Keski-Ruotsissa. Vuoden 2010 lopussa taajamassa oli 2 287 asukasta.


title: Iskuruus

text: Iskuruus (, уда́рное движе́ние, "udarnoje dviženije") oli osa työn tuottavuuden lisäämiseen tähdännyttä sosialistista kilpailua Neuvostoliitossa ja eräissä muissa sosialistisissa maissa. Liikkeen aktiivista osallistujaa kutsuttiin "iskuriksi" tai "iskutyöläiseksi" (ven. уда́рник, "udarnik").


title: Iskuruus

text: Neuvostoliiton kommunistisen puolueen, Komsomolin ja ammattiliittojen ohjaama iskuruus sai alkunsa Moskovan, Leningradin, Uralin ja Donbassin rautatieläisten, tehdastyöläisten ja kaivosmiesten keskuudessa vuosina 1926–1927. Erityisen laajaksi se kehittyi ensimmäisen viisivuotissuunnitelman aikana vuosina 1929–1932. Liikkeen tärkein tavoite oli annettujen tuotantonormien ylittäminen työtehon lisäämisen, työn paremman järjestelyn, koulutustason kehittämisen ja tekniikan hyödyntämisen avulla.


title: Iskuruus

text: 1930-luvun loppupuolella ja toisen maailmansodan aikana iskuruuden korvasivat stahanovilaisuus sekä eräät muut sosialistisen kilpailun muodot. Käsite otettiin uudelleen käyttöön vuonna 1958, jolloin luotiin kommunistisen työn prikaatien ja iskurien liike. Vuoteen 1975 mennessä iskureita oli Neuvostoliitossa jo 24 miljoonaa eli 26 % kaikista palkkatyöläisistä.


title: Iskuruus

text: Sosialistiseen kilpailuun osallistuminen ja iskurin arvonimi toi työntekijälle aineellisia palkintoja ja muita etuisuuksia. 1950-luvulta lähtien iskuruudessa pyrittiin korostamaan myös moraalisia ja eettisiä arvoja. Liikkeen kampanjamaisuus byrokraattien ennalta määrittämine saavutuksineen soveltui kuitenkin huonosti monimutkaisten tuotantoprosessien hallintaan. Iskurien määrän kasvu lopulta yli 40 prosenttiin tehdastyöläisistä alensi nimityksen arvoa.


title: Surahammar

text: Surahammar on samannimisen Surahammarin kunnan keskustaajama. Se sijaitsee Västmanlandin läänissä ja Västmanlandin historiallisessa maakunnassa Keski-Ruotsissa. Vuoden 2010 lopussa taajamassa oli 6 179 asukasta.


title: Iskuri

text: Iskuri voi tarkoittaa seuraavia:


title: Kungsör

text: Kungsör on samannimisen Kungsörin kunnan keskustaajama. Se sijaitsee Västmanlandin läänissä Södermanlandin ja Västmanlandin historiallisten maakuntien rajalla Keski-Ruotsissa. Vuoden 2010 lopussa taajamassa oli 5 452 asukasta.


title: Kungsör

text: Kungsör oli 1970-luvun alun kuntauudistukseen asti kauppala.


title: Hallstahammar

text: Hallstahammar on samannimisen Hallstahammarin kunnan keskustaajama. Se sijaitsee Västmanlandin läänissä ja Västmanlandin historiallisessa maakunnassa Keski-Ruotsissa. Vuoden 2010 lopussa taajamassa oli 10 478 asukasta.


title: Hallstahammar

text: Hallstahammar oli 1970-luvun alun kuntauudistukseen asti kauppala.


title: Pöytätennis kesäolympialaisissa 2008 – miesten kaksinpeli

text: Pöytätenniksen miesten kaksinpeli Pekingin kesäolympialaisissa 2008 alkoi 19. elokuuta ja finaali pelattiin 23. elokuuta 2008. Yhteensä osallistujia oli 44 maasta, 77 urheilijaa. Olympiakultaa voitti kiinalainen Ma Lin, joka kaatoi kiinalaisen Wang Haon loppuottelussa erävoitoin 4-1. Pronssia voitti kiinalainen Wang Liqin ja neljäs oli ruotsalainen Jörgen Persson.


title: Sri Swatchidananda

text: Sri Swami Satchidananda (1914–2002) oli intialainen hengellinen opettaja. Hän perusti joogainstituutteja Intiaan ja Itä-Aasiaan, ja vuonna 1966 hän muutti Yhdysvaltoihin. Satchidanandan seuraajat ovat perustaneet neljä Yogaville-nimistä ashramia, jotka jatkavat hänen työtään maailmanrauhan ja henkilökohtaisen rauhan saavuttamiseksi.


title: Norberg

text: Norberg on samannimisen Norbergin kunnan keskustaajama. Se sijaitsee Västmanlandin läänissä ja Västmanlandin historiallisessa maakunnassa Keski-Ruotsissa. Vuoden 2010 lopussa taajamassa oli 4 518 asukasta.


title: Norberg

text: Norberg oli 1970-luvun alun kuntauudistukseen asti kauppala.


title: Emil Sarlin

text: Johan Emil Sarlin (28. huhtikuuta 1875 Helsinki – 7. marraskuuta 1956 Parainen) oli suomalainen insinööri, Paraisten Kalkkivuori Oy:n toimitusjohtaja 1904–1955 ja eduskunnan jäsen 1930–1933. Hän sai vuorineuvoksen arvon 1922 ja hänestä tuli Åbo Akademin tekniikan kunniatohtori 1948.


title: Emil Sarlin

text: Hänen poikansa oli Erik Sarlin, Oy E. Sarlin Ab:n toimitusjohtaja ja perustaja.


title: Erik Sarlin

text: Johan Erik Sarlin (10. elokuuta 1906 Parainen – 15. huhtikuuta 1975 Parainen) oli suomalainen yritysjohtaja, koulutukseltaan diplomi-insinööri. Hän oli Oy E. Sarlin Ab:n perustaja ja toimitusjohtaja 1932–1946 ja sen johtokunnan puheenjohtaja vuodesta 1946. Yhtiön nykyinen nimi on Sarlin Group. Sarlin oli Paraisten Kalkkivuori Oy:n apulaisjohtaja 1946–1955 ja toimitusjohtaja vuodesta 1955. Hän oli lisäksi Helsingin Osakepankin hallintoneuvoston puheenjohtaja vuodesta 1962.


title: Erik Sarlin

text: Hänen isänsä oli vuorineuvos Emil Sarlin (1875–1956), ja tyttärensä Margaretha Sarlin-Wikström (s. 1934).


title: Gunnar Sarva

text: Väinö Gunnar Sarva, vuoteen 1914 Lindström (7. lokakuuta 1879 Kiikka – 13. maaliskuuta 1952 Helsinki) oli suomalainen rehtori ja oppikirjojen tekijä.


title: Gunnar Sarva

text: Sarvan vanhemmat olivat ylireviisori Alfred Lindström ja Sofia Amalia Rydman. Hän pääsi ylioppilaaksi 1898 Helsingin suomalaisesta normaalilyseosta ja valmistui Helsingin yliopistosta filosofian kandidaatiksi 1902, lisensiaatiksi 1905 ja tohtoriksi 1915.


title: Gunnar Sarva

text: Sarva oli Porvoon suomalaisen yhteiskoulun lehtori ja johtaja vuosina 1905–1909, Viipurin suomalaisen reaalilyseon historian ja suomen kielen lehtori vuosina 1909–1911,Suomalaisen normaalilyseon lehtori 1911–1924 sekä samanaikaisesti 1919–1924 Helsingin Koelyseon rehtori, kouluneuvos 1924–1949 ja kouluhallituksen oppikirjaosaston päällikkö 1939–1949. Hän sai professorin arvonimen 1949. Hän julkaisi historian oppikirjoja, joista tunnetuimpia ovat olleet hänen Oskari Mantereen kanssa kirjoittamansa, vielä 1960-luvulla käytössä olleet "Keskikoulun yleinen historia I–II" (1915–1916) ja "Keskikoulun Suomen historia" (1918). Vuodesta 1930 Sarva oli Ylioppilastutkintolautakunnan jäsen.


title: Gunnar Sarva

text: Sarva oli naimisissa 1907-1947 Toini Elisabeth Kekonin (k. 1947) kanssa. Toini Sarvan veli oli jääkärikenraalimajuri Heikki Kekoni. Gunnar Sarvan veli oli Korkeimman oikeuden oikeusneuvos Alfred Sarva (1877–1933). Gunnar Sarva on haudattu Helsingin Hietaniemen hautausmaalle.


title: Gunnar Sarva

text:
Nimellä "Gunnar Lindström":
Nimellä "Gunnar Sarva":


title: Köping

text: Köping on samannimisen Köpingin kunnan keskustaajama. Se sijaitsee Västmanlandin läänissä ja Västmanlandin historiallisessa maakunnassa Keski-Ruotsissa. Vuoden 2010 lopussa taajamassa oli 17 743 asukasta.


title: Köping

text: Köping oli 1970-luvun alun kuntauudistukseen asti kaupunki.


title: Köping

text: Paikannimi "Köping" merkitsee suomeksi kauppalaa. Sana esiintyy myös monien muiden Ruotsin kaupunkien nimissä (Enköping, Falköping, Jönköping, Lidköping, Norrköping, Nyköping).


title: Köping

text: Köpingin seudulla tiedetään olleen asutusta jo noin 2000 eaa. Köpingin sinetti, johon vaakuna perustuu, on vuodelta 1349. Vuonna 1459 Köpingillä tiedetään olleen puolittaiset kaupunginoikeudet. Myös esimerkiksi raatihuone on 1400-luvulta.


title: Tauno Saukkonen (kenraalimajuri)

text: Tauno Sakari Saukkonen (15. elokuuta 1906 Savonlinna – 12. huhtikuuta 1968 Helsinki) oli suomalainen sotilas pioneeriaselajissa, arvoltaan kenraalimajuri 1961.


title: Tauno Saukkonen (kenraalimajuri)

text: Saukkonen valmistui Kadettikoulusta 1929 ja Sotakorkeakoulusta 1939 (ye-upseeri 1940). Hän palveli nuorempana upseerina Karjalan kaartin rykmentissä 1929–1934 sekä kouluttajana Taistelukoulussa 1934–1938. Hän toimi toimistoupseerina pääesikunnassa linnoitusten suunnittelutehtävissä talvi- ja jatkosodassa 1939–1946. JR 8:ssa hän toimi pataljoonankomentajana 1946–1948. Kouluttajana hän työskenteli 1948–1949 Reserviupseerikoulussa ja Taistelukoulussa 1949–1951. Pääesikunnan liikekannallepanotoimiston päällikkönä Saukkonen palveli 1952–1954. Operaatio-osaston päällikkönä hän oli 1954–1955 ja järjestelyosastossa 1955–1958. Joensuun sotilaspiiriä hän johti 1958–1959. Pohjois-Suomen sotilasläänin komentajana Saukkonen toimi 1960–1961. Vuodesta 1961 hän oli pääesikunnan pioneeripäällikkö ja pioneeritarkastaja.


title: Tauno Saukkonen (kenraalimajuri)

text: Ylennykset: reservivänrikki 1927, vänrikki 1929, luutnantti 1931, kapteeni 1938, majuri 1941, everstiluutnantti 1946, eversti 1954, kenraalimajuri 1961.


title: Platonove

text: Platonove () on kylä Ukrainassa Odessan alueen Krasni Oknyn piirissä. Asukkaita Platonovessa on 37 ja kylän pinta-ala on 0,028 km². Kylä on perustettu vuonna 1840.


title: Platonove

text: Platonove sijaitsee Ukrainan lounaisosassa lähellä Moldovan rajaa ja kylän lähistöllä onkin kansainvälinen rajanylityspaikka. Ukrainan valtatie M13 (), joka on osa eurooppatietä , kulkee kylän läpi.


title: Jonni Sauli

text: Jonni (John) Otto Sauli ent. Saxelin (3. lokakuuta 1881 Hämeenlinna – 16. elokuuta 1957 Helsinki) oli suomalainen professori ja kasvinjalostaja.


title: Jonni Sauli

text: Saulin vanhemmat olivat tehtailija Carl Otto Saxelin ja Saida Maria Blåfield. Hän pääsi ylioppilaaksi Helsingin reaalilyseosta 1903 ja valmistui Helsingin yliopistosta filosofian kandidaatiksi 1907, maisteriksi 1910, lisensiaatiksi 1924 ja tohtoriksi 1934.


title: Jonni Sauli

text: Jonni Sauli oli Hankkijan kasvinjalostuslaitoksen johtaja 1913–1934, sen jälkeen Helsingin yliopiston maanviljelysopin vt. professori 1929–1934 ja professori 1934–1949.


title: Jonni Sauli

text: Jonni Sauli oli naimisissa vuodesta 1909 Lempi Siviä Leinosen kanssa. Hänen veljensä oli kirjailija Jalmari Sauli.


title: Matti Sauramo

text: Matti Rufus Sauramo (vuoteen 1906 Matias Rufus Sundell; 17. helmikuuta 1889 Loimaa – 7. kesäkuuta 1958 Luvia) oli suomalainen kvartäärigeologi.


title: Matti Sauramo

text: Sauramon vanhemmat olivat räätäli Kustaa Sundell ja Josefiina Rautén. Hän pääsi ylioppilaaksi 1909 ja valmistui filosofian kandidaatiksi 1914 ja lisensiaatiksi 1919. Sauramo toimi Geologisen toimikunnan nuorempana apulaisgeologina 1919–1924 ja vanhempana apulaisgeologina 1924–1929. Hän oli Helsingin yliopiston geologian ja paleontologian professori 1929–1957 ja matemaattis-luonnontieteellisen osaston dekaani 1939–1954. Sauramo oli myös Geologisen seuran puheenjohtajana 1924 ja Suomen maantieteellisen seuran hallituksen jäsenenä vuodesta 1925.


title: Matti Sauramo

text: Sauramo tutki lustosarvien perusteella jäätikön vetäytymistä sekä rannansiirtymistä ja Itämeren historiaa, ilmaston ja kasvillisuuden muutoksia. Hän esitti teorian maankohoamisessa ilmenevistä fleksuureista (”saranoista”), mikä ei kuitenkaan saanut yleistä hyväksymistä.


title: Matti Sauramo

text: Sauramon tytär Lyyli Virtanen (1922–2008) toimi Helsingin yliopiston biologian ja maantieteen didaktiikan professorina.


title: Uno Savola

text: Uno Savola (23. syyskuuta 1904 Maynard, Massachusetts, Yhdysvallat – 5. marraskuuta 1968) oli suomalainen yritysjohtaja, koulutukseltaan diplomi-insinööri 1926. Hän oli Oy Wilh. Schauman Ab:n toimitusjohtaja vuodesta 1950 aina kuolemaansa saakka, ja Suomen Ulkomaankauppaliiton puheenjohtaja vuodesta 1962. Hän sai vuorineuvoksen arvon 1961.


title: Uno Savola

text: Savola asutti lyhyen aikaa Schaumanin linnaa Jyväskylän Lutakossa toimiessaan Schaumanin vaneritehtaan teknillisenä johtajana 1947. Myöhemmin tehtaan johtajana toimiessaan Savola rakennutti linnan viereen Villa Savolan, jota on kutsuttu sittemin Uunolaksi tai Pikkulinnaksi.


title: Immi Savonius

text: Knut Immanuel (Immi) Savonius (25. maaliskuuta 1861 Kiikka – 3. huhtikuuta 1934 Helsinki) oli suomalainen juristi, joka toimi itsenäisen Suomen ensimmäisenä apulaisoikeuskanslerina.


title: Immi Savonius

text: Savoniuksen vanhemmat olivat kruununvouti Victor Vilhelm Savonius ja Maria Kristina Forsell. Kirjoitettuaan ylioppilaaksi Turun ruotsalaisesta klassillisesta lyseosta vuonna 1880 hän suoritti Haminan kadettikoulun pääsytutkinnon, mutta aloittikin pian lakiopinnot. Savonius suoritti yleisen oikeustutkinnon 1885 ja sai varatuomarin arvon 1888. Vuodesta 1893 hän toimi virkamiehenä Suomen senaatissa, 1906 alkaen oikeusosaston esittelijäsihteerinä. Savonius nimitettiin heinäkuussa 1910 vt. prokuraattoriksi, mutta erotettiin jo seuraavan vuoden tammikuussa, sillä perustuslaillisen kantansa vuoksi hän kieltäytyi kenraalikuvernööri F. A. Seynin määräyksestä huolimatta nostamasta syytettä kansanedustaja E. N. Setälää vastaan, joka oli arvostellut lakia yleisvaltakunnallisesta lainsäädännöstä. Menetettyään myös virkansa senaatissa hän työskenteli vähäpätöisissä tehtävissä Helsingin kaupungin hallinnossa ja Suomen maalaisten paloapuyhtiössä vuoden 1917 helmikuun vallankumoukseen asti. Sen jälkeen Savonius oli prokuraattorin apulaisena 1917–1919 ja apulaisoikeuskanslerina 1919–1926.


title: Immi Savonius

text: Immi Savoniuksen poika oli kenraaliluutnantti Kai Savonjousi.


title: Arno Saxén

text: Arno Saxén (30. toukokuuta 1895 Jyväskylä – 19. marraskuuta 1952 Helsinki) oli suomalainen lääkäri, joka oli Helsingin yliopiston korva-, nenä- ja kurkkutautien dosentti vuosina 1928–1938 ja patologisen anatomian professori vuodesta 1938.


title: Arno Saxén

text: Arno Saxénin vanhemmat olivat kouluneuvos Uno Alfons Saxén ja Anna Maria Pesonius. Hän kirjoitti ylioppilaaksi Helsingin Suomalaisesta normaalilyseosta vuonna 1913, valmistui lääketieteen kandidaatiksi 1917 ja lisensiaatiksi 1922 sekä väitteli lääketieteen ja kirurgian tohtoriksi 1925. Hän toimi ensin Helsingin yliopiston sairaalan apulaislääkärinä, 1925–1930 patologis-anatomisen laitoksen amanuenssina ja vuodesta 1928 korva-, nenä- ja kurkkutautiopin dosenttina. Saxén työskenteli myös lääkärinä Helsingin kaupungin tuberkuloosi- ja kulkutautisairaaloissa, kunnes hänestä tuli 1938 patologisen anatomian professori. Hän oli myös vuodesta 1942 Henkivakuutusyhtiö Salaman ylilääkäri. Puolustusvoimissa hän sai lääkintäeverstiluutnantin sotilasarvon.


title: Arno Saxén

text: Saxénia pidettiin kansainvälisestikin merkittävänä tutkijana. Vuonna 1925 ilmestyneessä laajassa saksankielisessä väitöskirjassaan hän käsitteli nenän ja sen sivuonteloiden kasvainten alkuperää ja kliinistä kulkua. 1930-luvulla Saxén teki yhdessä Halvar von Fieandtin laajan ja perusteellisen tutkimuksen vanhuuden huonokuuloisuuden rakenteellisista perusteista. Tutkimusta varten hän kehitteli uudenlaisia mikroteknisiä menetelmiä, joilla saatiin paljon aiempaa tarkempi kuva huonokuuloisuutta selittävistä sisäkorvan muutoksista. Saxén vei tutkimushankkeen loppuun von Fieandtin kuoltua ja julkaisi 1938 tulokset teoksessa "Pathologische Anatomie und Klinik der degenerativen Erkrankungen des Gehörorgans", jota pidetään alansa klassikkona ja joka toi hänelle kansainvälisen maineen.


title: Arno Saxén

text: Saxén kutsuttiin vuonna 1943 Suomen Punaisen Ristin asiantuntijana jäseneksi kansainväliseen tutkijaryhmään, jonka saksalaiset pyysivät propagandatarkoituksessa tutkimaan löytämiään Katynin joukkomurhan uhrien joukkohautoja. Tutkijoiden raportissa todettiin puolalaisten upseerien joukkomurha vuonna 1940 suoritetuksi, mikä osoitti Neuvostoliiton olleen vastuussa siitä. Sodan jälkeen liittoutuneiden valvontakomissio alkoi vuonna 1945 painostaa Saxénia muuttamaan lausuntoaan, mistä hän kuitenkin kieltäytyi. Tämän seurauksena hän leimautui saksalaismieliseksi ja hänet yritettiin erottaa yliopistolta. Hän joutui tilapäisesti lähtemään maasta ja asumaan muutaman vuoden Ruotsissa. Puolan hallitus myönsi vuonna 2007 postuumisti Saxénille komentajakunnan ansioristin hänen panoksestaan Katynin tapahtumien selvittämisessä.


title: Arno Saxén

text: Saxénilla oli useita luottamustoimia. Hän toimi Suomalainen Lääkäriseura Duodecimin puheenjohtajana 1941–1945, yliopiston Wiipurilaisen Osakunnan inspehtorina vuodesta 1942, Suomen Syöpäyhdistyksen puheenjohtajana vuodesta 1943, Suomen Patologiyhdistyksen puheenjohtajana 1949–1951 ja Suomen Lääkäriliiton puheenjohtajana lyhyen aikaa vuonna 1951. Hän oli vuodesta 1943 Suomalaisen Tiedeakatemian jäsen. Syöpäyhdistyksen puheenjohtajana Saxén vaikutti Suomen Syöpärekisterin perustamiseen.


title: Arno Saxén

text: Arno Saxénin kaksi poikaa, Erkki Saxén ja Lauri Saxén olivat myös molemmat patologisen anatomian professoreita Helsingin yliopistossa, kuten myös hänen veljenpoikansa Eero Saksela.


title: Ralf Saxén

text: Ralf Eino Saxén (16. maaliskuuta 1868 Kankaanpää – 2. marraskuuta 1932 Helsinki) oli suomalainen kielentutkija, koulutukseltaan filosofian tohtori (1907). Hän oli ruotsalaisen normaalilyseon kotimaisten kielten yliopettaja vuodesta 1907, kouluneuvos vuodesta 1918 ja kouluhallituksen ruotsinkielisen osaston päällikkö vuodesta 1926.


title: Ralf Saxén

text: Hän julkaisi tutkimuksia ruotsin kielestä, muun muassa "Finska lånord i östsvenska dialekter" (1895–1898).


title: Campo de Gibraltar

text: Campo de Gibraltar on "comarca" Cádizin maakunnassa, Espanjassa. Se sijaitsee Andalusian lounaisosassa, ja siihen kuuluu Euroopan mantereen eteläisimmät osat. Britanniaan kuuluva Gibraltar rajoittuu "comarcaan".


title: Campo de Gibraltar

text: Campo de Gibraltariin kuuluu seitsemän kuntaa, Algeciras, Castellar de la Frontera, Jimena de la Frontera, La Línea de la Concepción, Los Barrios, San Roque ja Tarifa. Vuonna 2011 "comarcassa" oli 267 062 asukasta.


title: Omenakakku

text: Omenakakku on kakku, jonka päällä tai sisällä on omenalohkoja, -paloja tai -sosetta. Perinteiset omenakakut maustetaan muskottipähkinällä ja kanelilla. Kakkuun voidaan lisätä myös murskattuja pähkinöitä, kuten saksanpähkinöitä tai manteleita.


title: Omenakakku

text: Tuoreita tai kuivattuja omenoita käytetään kakkujenvalmistuksessa myös muun muassa suklaakakussa, jossa niiden vedensitomiskyky pitää kakun kosteana.


title: Vie mut kotiin

text: Vie mut kotiin on Jesse Kaikurannan 2. marraskuuta 2012 julkaistu debyyttialbumi. Albumi nousi Suomen virallisen listan sijalle 1.


title: Vie mut kotiin

text: Albumin ensimmäisenä singlenä julkaistiin albumin nimikkokappale, joka kuultiin ensimmäisen kerran jo The Voice of Finland -laulukilpailun finaalissa. Kilpailun jälkeen ”Vie mut kotiin” -kappale nousi Latauslistan ja Music Control -radiolistan ensimmäiselle sijalle sekä Suomen virallisen singlelistan sijalle 11. Kappaleeseen kuvattiin myös Ville Juurikkalan ohjaama musiikkivideo. Albumin toinen single "Järjetön rakkaus" julkaistiin 14. syyskuuta 2012. Kolmas single "Näytän sulle rannan" julkaistiin tammikuussa 2013.


title: Air100

text: Air100 oli vuonna 2010 perustettu suomalainen lentoyhtiö, joka lensi Porista Helsinkiin. Sen toiminta loppui lokakuussa 2017. Air100 oli kaikkiaan kymmenes Porin ja Helsingin välistä liikennettä hoitanut yhtiö.


title: Air100

text: Air100 perustettiin elokuussa 2010, ja sen oli tarkoitus aloittaa Porin ja Helsingin välinen liikenne lokakuussa, mutta myöhemmin syksyllä yhtiö kuitenkin ilmoitti peruttavansa hankkeen huonolta näyttäneen kannattavuuden vuoksi. Lennot alkoivat lopulta syyskuussa 2012, jolloin niitä operoi tshekkiläinen CCA-yhtiö 33-paikkaisella koneella. Myöhemmin Air100:n lentoja operoi virolainen Airest, joka käytti reitillä Saab 340 -koneita. Yhtiö lopetti lentonsa Porin ja Helsingin välillä kesällä 2014, kun reittiä ei saatu kannattavaksi.


title: Air100

text: Vuonna 2013 Air100 aloitti Porin Kittilän väliset talvilomalennot, jotka jatkuivat kolmen vuoden ajan. Vuonna 2014 yhtiö lensi myös Seinäjoen ja Kittilän välistä reittiä.


title: JymyJussit

text: JymyJussit Seinäjoki, on vuonna 2012 perustettu seinäjokelainen pesäpalloseura. Seuran perustivat Nurmon Jymy ja Seinäjoen Maila-Jussit. Seura peri Nurmon Jymyn sarjapaikan pesäpallon korkeimmalla sarjatasolla Miesten Superpesiksessä. Lisäksi toimintaa on myös A-poikien Superpesiksessä. Ykköspesiksessä yhtiö oli 2012–2013, jonka jälkeen solmittiin farmisopimus Ylihärmän kanssa.


title: JymyJussit

text: Nurmon Jymyn ja Seinäjoen Maila-Jussien yhdistämisestä tuli Seinäjoella vuosittainen puheenaihe Seinäjoen ja Nurmon yhdistyttyä vuonna 2009. Kesän 2012 aikana keskustelu virkosi uudestaan niin katsomossa kuin lehdistössäkin. Yhteistyön katsottiin olevan tarpeellista, sillä Jymyn ja SMJ:n ollessa Suomen suurimpia pesäpalloseuroja kilpailu toiminnan kannalta tarpeellisista yhteistyökumppaneista kävi erittäin kovaksi. Näin ollen JymyJussit sai alkusysäyksensä seurojen yhteistyöstä kilpailukykyisen joukkueen aikaansaamisena.


title: JymyJussit

text: JymyJussien tavoitteena on antaa kahdelle seinäjokelaiselle suurseuralle mahdollisuus tarjota pelaajia pääsarjassa toimivalle organisaatiolle. JymyJussien tavoitteessa tämä näkyy ammattimaisen toiminnan kehittämisenä niin kilpailullisesti kuin urheilullisesti, pyrkimyksenä rakentaa pelaajapolku juniorista huippupesäpalloilijaksi sekä helposti lähestyttävän ilmapiirin rakentamisena perustajaseuroja kohtaan. JymyJussit on sekä Nurmon Jymyä että Seinäjoen Maila-Jusseja.


title: JymyJussit

text: Nurmon Jymyn ja Seinäjoen Maila-Jussien edustusjoukkueet perustivat Jymy-Jussit Oy:n 7. syyskuuta 2012. Seura siirtyi vastaamaan kaupungin joukkueiden edustustoiminnasta molemmilta joukkueilta perityillä sarjapaikoilla niin miesten kuin vanhimpien poikajunioreiden sarjatasoilla. Seuran ensimmäiseksi toimitusjohtajaksi valittiin Koskenkorvan Urheilijoista siirtynyt Jukka Marttala ja ensimmäiseksi puheenjohtajaksi Kimmo Heinonen. JymyJussien Superpesis-joukkueen ensimmäiseksi pelinjohtajaksi valittiin Pesäpalloliiton kilpailujohtajan tehtävästä pelinjohtoon palannut Sami-Petteri Kivimäki


title: JymyJussit

text: JymyJussien joukkueen runko perustettiin Nurmon Jymyn ja Seinäjoen Maila-Jussien edustusjoukkueiden pohjalle. Valtaosa käytettävistä pelaajista tulikin näistä seuroista. Uusina tulokkaina joukkueeseen tulivat Ville Hotakainen Vimpelin Vedosta, Tuomas Tallbacka Koskenkorvan Urheilijoista ja Markku Hylkilä Kankaanpään Mailasta. Kankaanpään Maila riitautti Hylkilän siirron sillä hänellä oli JymyJusseihin sopimuksen tehdessään voimassa oleva pelaajasopimus Kankaanpään kanssa. Hylkilä ja KaMa saivat sopimusriitansa sovittua toukokuussa ennen kauden alkua ja Hylkilä sai luvan siirtyä JymyJussien vahvuuteen. Ennen kauden alkua joukkueeseen liittyi vielä lyöjäjokeri Jukka-Pekka Vainionpää joka oli purkanut sopimuksensa Pattijoen Urheilijoiden kanssa.


title: JymyJussit

text: Ensimmäisellä superpesiskaudellaan JymyJussit pelasi 26 ottelua, joista se voitti 12 ja hävisi 14. JymyJussit sijoittui runkosarjassa lopulta seitsemänneksi taisteltuaan kotiedusta ja paikasta neljän parhaan joukkoon aina runkosarjan päätöskierrokselle asti. Sarjasijoituksensa myötä joukkue saavutti pudotuspelipaikan, jossa se sai vastaansa Vimpelin Vedon. Pudotuspelit päättyivät joukkueen osalta heti puolivälierissä, kun Vimpeli voitti ottelusarjan voitoin 3-0.


title: JymyJussit

text: JymyJussit julkaisi tulevan kesän superpesismiehistönsä uudet pelaajasopimukset Seinäjoen Sokos Hotel Vaakunan kokoustilassa 10.9.2013. Uusina miehinä joukkueeseen liittyivät Mikko Vainionpää (Koskenkorvan Urheilijat), Veli-Pekka Yli-Hirvelä (Koskenkorvan Urheilijat), Ilari Siutla (Kankaanpään Maila) ja Joonas Eirola (Manse PP, Tampere).


title: JymyJussit

text: Uusien sopimuspelaajien lisäksi JymyJussit julkaisi Tero Viinamäen, Ville-Pekka Jokisen ja Jani Viljanen jatkosopimukset.


title: JymyJussit

text: Julkaistujen sopimusten lisäksi JymyJussit ilmoitti myös, että viime kaudella seuraa edustanut Juha-Matti Matilainen purki tulevaa kautta koskevan pelaajasopimuksensa ja lopetti pesäpalloilun.


title: JymyJussit

text: JymyJussien superpesisjoukkue pelaa pääsääntöisesti kotiottelunsa Seinäjoen keskustassa sijaitsevalla Ilkka-areenalla sekä osan otteluista Hyllykallion Skaala Areenalla. Areenan katsojakapasiteetti on 4 500 katsojapaikkaa, joista 2 200 on katetussa katsomossa. Areenalle vaihdettiin hiekkatekonurmi vuonna 2008. Miesten Itä-Länsi-ottelu on pelattu kentällä vuosina 1992, 2002 ja 2014. Superpesisjoukkueen lisäksi myös A-poikien superpesisjoukkue pelaa areenalla osan otteluistaan.


title: JymyJussit

text: Seuran ykköspesisjoukkue pelasi kotiottelunsa Seinäjoen Hyllykalliolla, entisen Nurmon kunnan alueella sijaitsevalla Skaala-areenalla. A-pojat pitävät kenttää kotikenttänään. Skaala-areenan katsojakapasiteetti on 2 000 katsojapaikkaa.


title: JymyJussit

text: Seuran yleisilmeestä vastasi Mainostoimisto BSTR:n Tero Luoma. Yleisilmeen takana on Seinäjoen Maila-Jussien ja Nurmon Jymyn menestyksekäs historia pesäpallon saralla. Mainostoimiston tehtävänä oli tuoda molempien seurojen edustusjoukkueet yhteisien värien alle uskottavasti ja laadukkaasti perinteitä kunnioittaen. Mainostoimiston mukaan seuran yleisilmeellä halutaan viestiä seurojen pitkiä perinteitä ja vankkaa kokemusta.


title: JymyJussit

text: Seinäjoen JymyJussit pelaa superpesisottelunsa peliasuissa päävärinään murrettu musta ja hopeanharmaa. Hopeanharmaa on ollut osana molempien JymyJussien taustalla olevien seurojen, SMJ:n ja Jymyn, peliasuja jo historiassa.


title: JymyJussit

text: Mainostoimiston suunnittelema logo julkaistiin 4. joulukuuta 2012. Logossa on kirjoitettu kaunokirjaimisella fontilla seuran koko nimi ja nimen alle on tyylitelty baseball-tyylinen alakoriste, johon on kirjailtu seuran kotikaupunki.


title: JymyJussit

text: Kaudella 2015 JymyJussien miesten edustusjoukkue pelaa miesten superpesiksessä. Joukkuetta valmentaa ja pelinjohtajana toimii Mikko Hylkilä apunaan useita apuvalmentajia jotka ovat olleet mukana jo Maila-Jussien ja Jymyn valmennustoiminnassa. Mm. Veijo Vannesluoma on toiminut fysiikkavalmentajana Maila-Jusseissa ja Antti Piuhola on Jymyn entinen valmentaja ja pelinjohtaja.


title: JymyJussit

text: JymyJussien ykköspesisjoukkueen päätavoite oli tarjota omille lahjakkaille junioreille tarpeeksi haastava väliporras ennen superpesistä. Samalla ykköspesisjoukkue toimi superpesisjoukkueen farmijoukkueena, jolloin sopimuspelaajat jotka eivät olleet superpesiksen kokoonpanossa pystyivät pelata ykköspesistä. Joukkueen runko muodostui superpesisjoukkueen harjoitusringistä olevista pelaajista, muutamasta kokeneemmasta pelurista sekä omista lahjakkaista junioreista. Toiminta ykköspesisjoukkueessa oli pelityyliä ja toimintaperiaatteita myöten samanlaista kuin superpesisjoukkueessakin.


title: JymyJussit

text: JymyJussien Lisenssin omisti Seinäjoen Maila-Jussit, joka luopui lisenssistä kun JymyJussit ja Ylihärmän Pesis-Junkkarit solmivat yhteistyösopimuksen. Ykköspesiksen sarjapaikka luovutettiin Ylihärmälle, jonka joukkue koostui pääasiassa JymyJussien pelaajista. Ylihärmän Pesis-Junkkarit tippui Ykköspesiksestä kauden 2014 päätteeksi.


title: JymyJussit

text: Kaudella 2013 JymyJussien toiminnassa on mukana yksi juniorijoukkue. Seuran A-juniorit pelaavat Poikien superpesiksessä. Joukkueen pelaajisto koostuu noin 20 hengen harjoitteluryhmästä, minkä lisäksi mukana pelaa myös Maila-Jussien ja Jymyn lahjakkaimpia B-junioreita.


title: JymyJussit

text: JymyJussien toiminnasta vastaa JymyJussit Oy. Osakeyhtiö vastaa miesten superpesiksen, Ykköspesiksen sekä A-poikien superpesiksen joukkueiden toiminnasta. Osakeyhtiön toimialaan kuuluu pesäpalloliiketoiminnan harjoittaminen ja kaikki siihen liittyvä toiminta. Omistajina ovat Seinäjoen Maila-Jussit, joka vastaa juorioripesäpallosta sekä Naisten superpesiksestä ja Nurmon Jymy joka on yleiseura. Osakeyhtiön toimialaa ovat lisäksi liikunta- ja koulutuspalvelut, myynti- ja hankintatoiminta, työvoimanvuokraus ja työsuoriteurakointi. Osakeyhtiön ensimmäisenä toimitusjohtajana toimi Jukka Marttala ja ensimmäisenä puheenjohtajana toimi Kimmo Heinonen.Lyöjäkuningas:


title: JymyJussit

text: Vuoden jokeri:


title: JymyJussit

text: Kultainen maila:


title: JymyJussit

text:
Sami-Petteri Kivimäki 2013-2014
Mikko Hylkilä 2015
Mikko Vainionpää 2016 -


title: JymyJussit

text: Jouni Sivunen 2013


title: JymyJussit

text:
Markku Hylkilä 2013-2014 Antti Kuusisto 2015 Jukka-Pekka Vainionpää 2016-
Tuomas Prusti 2013
Ossi Maunula 2013
Tuomas Raunio 2014
JymyJussien toistaiseksi paras saavutus on Halli-SM hopea vuodelta 2015.


title: Cooloola

text: Cooloolidae on heimo suorasiipisten lahkossa ja Cooloola, cooloolanhirviö, sen ainoa suku.


title: Cooloola

text: "Cooloola" löydettiin ensimmäisen kerran vasta vuonna 1977, kun sellainen löytyi ansakuopasta Cooloolan kansallispuistosta, Queenslandista. Löytö ei sopinut mihinkään olemassa olevaan heimoon, joten se sai oman heimonsa "Cooloolidae". Lajin nimeksi annettiin "Cooloola propator". Tämä oli ensimmäinen kerta sitten vuoden 1905 kun suorasiipisten lahkoon on lisätty uusi heimo. Toinen laji löytyi vuonna 1980 ja nykyään lajeja tunnetaan neljä.


title: Cooloola

text: "Cooloolat" ovat väritykseltään vaalean oransseja, niiden pää on pyöreä ja niillä on hyvin pienet, pyöreät tuntosarvet. Alaleuat ("maksillat") ovat pidempiä kuin yläleuat ("mandibelit") ja niiden takaosassa on kaivamiseen erikoistunut uloke. Takajalkojen reidet ovat hyvin lyhyet. Sääret, etenkin edessä, ovat erikoistuneet kaivamiseen.


title: Cooloola

text: Koiraalla on surkastuneet siivet, jotka erottuvat tummina läntteinä. Naaraalta siivet puuttuvat kokonaan. Sen jalat ovat lyhyemmät ja tukevammat ja peräpää ("abdomen") suurempi, kuin koiraalla. Eräältä lajilta naaraan silmät ovat lähes surkastuneet.


title: Cooloola

text: "Cooloolat" tunnetaan vain Queenslandin itärannikolta, jossa ne elävät enimmäkseen maan alla hiekkaisessa ja kosteassa maaperässä. Naaras ei ilmeisesti elävät koko elämänsä maanalla. Koiraat sen sijaan tulevat pinnalle öisin, etenkin sadekausina, etsimään naaraita. Lajit ovat ilmeisesti petoja ja saalistavat toukkia ja mahdollisesti lieroja.


title: Strati Iliev

text: Strati Iliev (s. 15. lokakuuta 1973) on bulgarialainen jalkapalloilija.


title: Strati Iliev

text: Iliev pelasi Suomessa Veikkausliigaa vuodet 1999–2001 TPV:n, FC Jokerien ja FC Jazzin joukkueissa. Hän pelasi yhteensä 55 liigaottelua ja teki niissä 12 maalia. FC Jazzin paidassa hän onnistui maalinteossa myös Intertoto Cupissa romanialaista Gloria Bistrițaa vastaan.


title: Strati Iliev

text: Kotimaassaan Bulgariassa Iliev on edustanut toisen ja kolmanneksi korkeimman sarjatason joukkueita.


title: Tollywood

text: Tollywood eli telugunkielinen elokuvateollisuus on Telanganan ja Andhra Pradeshin pääkaupunkiin Hyderabadiin keskittyvä, Bollywoodin jälkeen markkina-arvoltaan Intian toiseksi suurin elokuvateollisuus. Vuonna 2010 Tollywood tuotti 181 elokuvaa, mikä oli Intian elokuvateollisuuksista kolmanneksi eniten.


title: Tollywood

text: Ensimmäiset telugunkielisen elokuvateollisuuden elokuvat olivat 1910- ja 1920-luvuilla tehtyjä mykkäelokuvia, joiden pääosiin palkattiin teatterinäyttelijöitä. Ensimmäinen puhuttu elokuva oli 1931 ilmestynyt H. M. Reddyn tuottama ja ohjaama "Bhakta Prahlada". Puhuttujen elokuvien suosio kasvoi nopeasti ja niinpä niitä alettiin tehdä yhä enemmän. Ensimmäinen merkittävästi taloudellisesti menestynyt elokuva oli Chittajallu Pullaiahin ohjaama "Lavakusa", jonka yllättävä menestys nosti Tollywoodin paikallisen kulttuurin valtavirtaan. Elokuvataiteen yleistyttyä 1930-luvun loppupuolella, uskonnollisten ja myyttisten genrejen lisäksi elokuvat alkoivat kertoa myös yhteiskunnallisista ongelmista ja muista käytännönläheisemmistä aiheista.


title: Tollywood

text: Toisen maailmansodan aiheuttaman resurssipulan takia Brittiläinen Intia rajoitti vuonna 1943 käytettävissä olevan filminauhan määrän kahdestakymmenestätuhannesta yhteentoistatuhanteen jalkaan. Tämän seurauksena sodan aikana tuotettujen elokuvien määrä väheni sotaa edeltäneisiin vuosiin verrattuna. Sodan jälkeen Chennaihin alettiin perustaa elokuvatuotantoyhtiöitä. Ensimmäinen Hyderabadiin perustettu tuotantoyhtiö oli legendaarisen telugunäyttelijä Nageswara Rao Akkinenin vuonna 1975 perustama Annapurna Studios. 1990-luvun alkupuolella loputkin yhtiöt olivat siirtyneet Chennaista Hyderabadiin.


title: Tollywood

text: Vuonna 1996 Hyderabadiin perustettiin Ramoji Film City, joka on maailman suurin elokuvastudio. Siellä kuvataan suuri osa Tollywood-elokuvista.


title: Tollywood

text: Vuonna 2006 telugunkielinen elokuvateollisuus tuotti 245 elokuvaa, joka oli sinä vuonna enemmän kuin yhdessäkään toisessa Intian elokuvateollisuudessa.


title: Tollywood

text: Telugunkielisten alueiden ulkopuolelta tulleiden elokuvien dubbaus on yleistä. Erityisesti tamilinkielisiä elokuvia dubataan teluguksi hyvin paljon, ja Andhra Pradeshin hallitus on joutunut kiristämään dubattujen elokuvien verotusta. Esimerkiksi vuonna 2010 Rajinikanthin tähdittämä tamilinkielinen elokuva "Endhiran" teluguksi dubattuna oli Tollywoodissa yksi vuoden menestyneimmistä elokuvista tuottaen 600 miljoonaa rupiaa.Andhra Pradeshin elokuva- ja televisioinstituutti, Ramanaidun elokuvakoulu ja Annapurnan kansainvälinen elokuva- ja mediakoulu kuuluvat myös koko Intian suurimpien elokuva-alan oppilaitosten joukkoon.


title: Mikko Mannila

text: Mikko Mannila (s. 2. maaliskuuta 1975) on suomalainen jalkapallovalmentaja, joka kaudella 2018 valmentaa Klubi 04:ä. Hän on aikaisemmin valmentanut mun muassa Porin Palloilijoita ja FC Jazzia Kakkosessa sekä NiceFutista Naisten Liigassa. Vuosina 2014–2016 Mannila toimi HJK:n B-junioreiden kakkosvalmentajana, jonka jälkeen hänet nimitettiin joukkueen päävalmentajaksi kaudeksi 2017. Klubin 04:n päävalmentajaksi hänet nimitettiin lokakuussa 2017.


title: Mikko Mannila

text: Vuonna 2009 Mannilan valmentama FC Jazz voitti Jalkapallon Suomen Cupin Pikkufinaalin, ja 2017 hän valmensi HJK B-nuoret Suomen mestareiksi. Mannila valittiin myös Vuoden nuorten valmentajaksi 2017.


title: Pilvihiirihaukka

text: Pilvihiirihaukka ("Parabuteo leucorrhous") on mustaruostehaukkojen sukuun kuuluva lintu. Sitä tavataan Argentiinassa, Boliviassa, Brasiliassa, Kolumbiassa, Ecuadorissa, Paraguayssa, Perussa ja Venezuelassa.


title: Pilvihiirihaukka

text: Sen määrää ei ole arvioitu, mutta se on jokseenkin harvinainen ja esiintyy paikoittain ja on vähenemässä elinalueiden hävittämisen vuoksi. Linnun elinpiiriä ovat subtrooppiset ja trooppiset kosteat vuoristometsät ja ajoittain kosteat heinäarot 1 400-3 300 metrin korkeudessa.


title: Pilvihiirihaukka

text: Pilvihiirihaukka luokiteltiin aiemmin hiirihaukkojen sukuun, mutta 2000-luvulla tehtyjen geneettisten tutkimusten perusteella se on siirretty mustaruostehaukkoihin.


title: Punch the Clock

text: Punch the Clock on brittiläisen Elvis Costello and the Attractions -yhtyeen studioalbumi vuodelta 1983.


title: Punch the Clock

text: Tuottajat ovat Clive Langer ja Alan Winstanley ja levy-yhtiö on F-Beat Records. LP-levyn luettelotunnus on XXLP 20 ja C-kasetin XXC 20. Osallisena on myös Riviera Global Rec. Prod. Ltd.


title: Punch the Clock

text:
Elvis Costello on säveltänyt ja sanoittanut kaikki kappaleet lukuun ottamatta "Shipbuildingia", jonka on säveltänyt Clive Langer.
Nopeatempoisen avauskappaleen "Let Them All Talk" sanoituksessa viitataan Otis Reddingin kappaleeseen "Fa Fa Fa Fa Fa (Sad Song)": "Listening to the sad song that the radio plays / Have we come this fa-fa-fa to find a soul cliche". Muutenkin muutamat kappaleet ovat Stax-soul-vaikutteisia levyllä mukana olevan puhallinryhmän ansiosta.


title: Punch the Clock

text: Albumin nimi mainitaan kappaleessa "The Greatest Thing". Siinä on myös viittaus tunnetun viihdejätin tuotteisiin: "Never once removed the Sony / 'Cos it's a status thing".


title: Punch the Clock

text: Kappaleessa "Love Went Mad" on viittaus virkavallan autolla kaahailuun: "The boys in blue are hard to catch / They're busy turning Piccadilly / Into Brands Hatch".


title: Punch the Clock

text: Kakkospuolen avauskappaleen vaihtoehtoisena nimenä on annettu "TKO (Boxing Day)". Boxing Dayn tavanomainen merkitys on tapaninpäivä.


title: Punch the Clock

text: Kappaleessa "Charm School" on Costellolle tyypillistä nokkelaa sanailua: "Sinä ja minä rakastavaisina / olimme pelkkä farssi / kuin yrittäisi valmistaa silkkikukkaron / emäsian takapuolesta".


title: Punch the Clock

text: Kappaleessa "The Invisible Man" tunnekuohua verrataan Niagaran putouksiin. Kappaleen kertoja haluaa myös olla kuin kuuluisa kahlekuningas: "I want to be like Harry Houdini / Now I'm the Invisible Man".


title: Punch the Clock

text: Varkaiden kuninkaasta kertovassa kappaleessa viitataan tapaukseen nimeltä 'The Case of the Three Pins'.


title: Punch the Clock

text: "Pills and Soap" on alun perin Fairley/Imposter-äänitys, jota tuottajat ovat muokanneet. Kappale poikkeaakin albumin yleisilmeestä, kuten myös hidas kappale "Shipbuilding", jolla kuullaan trumpetisti Chet Bakerin soolo.


title: Punch the Clock

text: Perhetarinassa "The World and His Wife" lomaillaan eksoottisessa paikassa: "Kertoakseni totuuden äitimme karkasi jonkun toisen isän kanssa / meni kahden viikon lomalle Taramasalataan".


title: Punch the Clock

text: Kappaleiden sanat on painettu LP-levyn suojakuoreen Plangent Vision Music Ltd. luvalla.The TKO Horns


title: Punch the Clock

text: sekä


title: Soiniemi

text: Soiniemi voi tarkoittaa ainakin seuraavia:


title: Leven Rambin

text: Leven Alice Rambin (s. 17. toukokuuta 1990 Houston) on yhdysvaltalainen näyttelijä. Parhaiten hänet tunnetaan Glimmerinä (ensimmäisen vyöhykkeen tyttö-tribuuttina) "Nälkäpeli"-elokuvassa. Hän on esiintynyt myös televisiosarjoissa "", "Greyn anatomia" ja "".


title: Joliot-Curie

text: Joliot-Curie on ollut seuraavien henkilöiden sukunimi:


title: Gibraltar Football League

text: Gibraltar Football League on Gibraltarin jalkapallosarja paikallisille joukkueille. Gibraltarin jalkapalloliitto perusti sen lokakuussa vuonna 1907. Ensimmäisenä vuonna mukana oli kahdeksan joukkuetta. Ensimmäisen mestaruuden voitti Prince of Wales FC. Kaudella 1909–1910 sarjassa oli kaksi divisioonaa. Ennen Gibraltar Football League -sarjaa Gibraltarissa pelattiin "Merchants Cupia", vuosien 1895–1907 aikana.


title: Gibraltar Football League

text: Kaikki sarjan joukkueet ovat amatöörijoukkueita.


title: Pikkusulkapensas

text: Pikkusulkapensas ("Amorpha nana") on hernekasveihin kuuluva kausivihanta pensas, joka kasvaa enintään metrin korkeaksi. Sitä esiintyy Pohjois-Amerikassa, sisäosissa Kanadan Manitobasta Yhdysvaltojen New Mexicoon ja Oklahomaan ulottuvalla alueella.


title: Mustamarjakanukka

text: Mustamarjakanukka ("Cornus sanguinea") on Euroopassa esiintyvä puuvartinen kanukkalaji, joka kasvaa yli kaksi metriä korkeaksi pensaaksi. Se on ulkonäöltän kuin pensaskanukka ("Cornus alba"), mutta suurimmissa lehdissä on vain kolmesta viiteen paria suonia. Huiskilokukinnossa on pieniä nelilukuisia kukkia, joiden terälehdet ovat 4–7 millimetriä pitkiä. Hedelmä on punamusta luumarja.


title: Mustamarjakanukka

text: Mustamarjakanukkaa käytetään koristepensaana.


title: Kiiltotuhkapensas

text: Kiiltotuhkapensas ("Cotoneaster lucidus") on Keski-Aasiassa esiintyvä tuhkapensaslaji. Se on puolesta puoleentoista metriä korkeaksi kasvava pysty ja tiheähaarainen pensas. Ulkonäöltään se muistuttaa harsusti ja lamoavasti kasvavaa kalliotuhkapensasta ("Cotoneaster scandinavicus"). Kiiltotuhkapensaan suipot lehdet ovat päältä kiiltäviä ja tummanvihreitä. Terttukukinnossa on viidestä kymmeneen kukkaa. Marja on musta.


title: Amerikankelasköynnös

text: Amerikankelasköynnös ("Celastrus scandens") on kelaskasveihin kuuluva kausivihanta liaani, joka kasvaa kahdesta kymmeneen metriä pitkäksi. Sitä esiintyy Pohjois-Amerikan itäosassa Yhdysvalloissa ja Kanadassa itärannikolta mantereen keskivaiheille ulottuvalla alueella.


title: Medina-Sidonia

text: Medina-Sidonia on kunta Eteläisessä Espanjassa Andalusian alueella Cádizin maakunnassa. Sitä pidetään yhtenä Euroopan vanhimmista kaupungeista. Nykyisin se on noin 12 000 asukkaan kylä. Se sijaitsee yli 300 metrin korkeudessa sotilaallisesti strategisessa paikassa, ja se kuului aikoinaan Espanjan tärkeimpiin herttuakuntiin.


title: Medina-Sidonia

text: Kaupungin juuret ovat roomalaisten ja foinikialaisten linnoituksissa. Visigoottien aikana se oli maakunnan pääkaupunki, ja se on ollut kirkollinen keskus 500-luvun lopulta asti. Muslimit valloittivat alueen 712 ja kuningas Alonso X vuonna 1264. Herttuakunta perustettiin vuonna 1445, ja sitä hallinnut suku jatkuu edelleen.


title: Jouni Palokangas

text: Jouni Palokangas (s. 1986) on suomalainen lentopalloilija, joka on pelannut Suomen A-maajoukkueessa sekä kaudella 2012–2013 Mestaruusliigassa Team Lakkapään väreissä.


title: Jouni Palokangas

text: Palokangas pelasi uransa ensimmäisen A-maaottelun Katowicessa Puolassa pelatussa Maailmanliigan turnauksessa Brasiliaa vastaan 1. kesäkuuta 2012. Hän on edustanut urallaan pääsarjatasolla lisäksi Vammalan Lentopalloa, Raision Loimua ja Salon Piivolleyta. Lakkapäähän hän siirtyi kaudeksi 2011–2012.


title: Jouni Palokangas

text: Tampereella syntynyt Palokangas aloitti lentopallouransa Aitolahden Riennossa E-juniorina. B-poikaikäisenä hän siirtyi Vammalan Lentopalloon ja A-junioreissa takaisiin Tampereelle, Isku-Volleyn paitaan. Samassa joukkueessa pelasi hänen kanssaan myös A-maajoukkueessa esiintynyt libero Tommi Roininen.


title: Jouni Palokangas

text: Miesten sarjoissa debyytin Palokangas teki Aitolahden Riennossa 2-sarjassa kaudella 2003–2004. Seuraavalla kaudella edessä oli siirto yhtä sarjaporrasta ylemmäs 1-sarjaan Tampereen Kisa-Tovereihin.


title: Jouni Palokangas

text: Liigadebyytin Palokangas teki 1. lokakuuta 2005 liigan avauskierroksella Vammalan Lentopallon paidassa kotiottelussa Isku-Volleyta vastaan. Avauskaudella peliaika jäi erittäin vähiin ja pisteitäkin syntyi vain seitsemän koko kaudella.


title: Jouni Palokangas

text: Palokangas jatkoi Vammalassa vielä toisen kauden ennen siirtymistään 1-sarjassa pelaavaan Naantalin VG-62:een kaudeksi 2007–2008.


title: Jouni Palokangas

text: Liigaan Palokangas palasi kaudeksi 2008–2009 Raision Loimun riveissä. Yhden Raision kauden jälkeen Palokangas vaihto Salon Piivolleyn riveihin. Siellä hän teki toisella kaudellaan läpimurron liigassa kaudella 2009–2010: 13,5 pisteen ottelukeskiarvo oli edellisiin liigakausiin verrattuna huima. Palokangas sijoittui pistepörssissä kolmanneksitoista, ässäsyöttötilastossa hän oli yhdeksäs.


title: Jouni Palokangas

text: Rovaniemelle Palokangas siirtyi kaudeksi 2011–2012 Team Lakkapään joukkueeseen voittaen siellä ensimmäisen SM-mitalinsa, pronssia. Runkosarjassa Palokangas teki 11,6 pistettä ottelua kohden ja pudotuspeleissä lähes 13. Kauden aikana Palokangas saavutti myös Suomen Cupissa hopeaa. Kauden päätteeksi Palokangas valittiin miesten maajoukkueryhmään. Hän teki maajoukkuedebyyttinsä maailmanliigassa ja pelasi Suomen riveissä EM-karsinnoissa, joista Suomi eteni vuoden 2013 EM-kisoihin.


title: Gibraltarin taistelu

text: Gibraltarin taistelu käytiin Gibraltarin edustalla 25. huhtikuuta 1607. Se oli osa kahdeksankymmenvuotista sotaa. Alankomaiden laivasto yllätti ja tuhosi täysin Gibraltarinlahdelle ankkuroituneen espanjalaislaivaston. Neljätuhatta espanjalaista ja sata alankomaalaista menetti henkensä taistelussa.


title: Gibraltarin taistelu

text: Alankomaiden joukkoja johti amiraali Jacob van Heemskerck joka kaatui itse taistelussa. Hyökkäys oli rohkea, sillä espanjalaiset kaljuunat olivat paljon suurempia kuin hollantilaisten alukset. Hollantilaiset eivät olleet koskaan aikaisemmin sotineet näin kaukana kotivesiltä. Voitto oli heille henkisesti tärkeä, ja lisäsi uskoa siihen että Alankomailla oli mahdollisuuksia itsenäistyä suuren Espanjan vallasta.


title: Suklaakakku

text: Suklaakakku on sulatetulla suklaalla tai kaakaojauheella maustettu kakku. Suklaakakulla on Yhdysvalloissa kansallinen juhlapäivä, joka on 27. tammikuuta.


title: Antikulttiliike

text: Antikulttiliike on uususkontojen sosiaalisia ongelmia vastaan toimivia ryhmiä. Yleensä sekulaaria kulttien vastaista toimintaa sanotaan antikulttiliikkeeksi, uskonnollista vastakulttiliikkeeksi. Antikulttiliike syntyi vastauksena 1960-luvun lopun ja 1970-luvun alun uusien uskonnollisten liikkeiden aaltoon. Monien uususkontojen vastaisten järjestöjen toiminta keskittyy neuvontaan, tietoisuuden lisäämiseen ja poliittiseen kampanjointiin.


title: Antikulttiliike

text: 1900-luvun alussa kulttien vastainen toiminta oli lähinnä kristillisten kirkkojen harjoittamaa ”harhaoppisina” pidettyjen, monesti lahkoiksi kutsuttujen yhteisöjen kuten Jehovan todistajien ja mormonien arvostelua.


title: Antikulttiliike

text: Uusia uskontoja nousi 1960-luvuilla. Ne saattoivat olla voimakkaan johtajan hallitsemia pieniä eristyneitä yhteisöjä. Ulkopuoliset huolestuivat muun muassakulttien jäsenten määräilystä ja ”aivopesusta”, mahdollisista huonoista elinoloista kulttien sisällä sekä kulttien johtajien harjoittamasta kulttiin kuuluvien hyväksikäytöstä. 1970-luvun lopulla kulttivastaisuus sai pontta Jonestownin joukkoitsemurhasta.


title: Antikulttiliike

text: Vuonna 1972 yhdysvaltalainen Ted Patrick aloitti jyrkän kulteista pois käännyttämisen, jota kutsui poisohjelmoinniksi. Siinä kulttiin joutunut sieppattiin lainvastaisesti ja pidettiin vankina soveltaen siepatun uskon vastaisia taktiikoita. Poisohjelmointi oli muodissa 1980-luvulla, mutta se on nyt harvinaista. Uudelleenohjelmointi on antikulttiliikkeissä pyritty korvaamaan vapaaehtoisuuteen pohjautuvalla ”poistumisneuvonnalla”. Monet antikulttiliikeen väitteistä kulttien toimintaa selittävinä tekijöinä on useissa tieteellisissä tutkimuksissa kiistetty, muun muassa kulttien harjoittama aivopesu.


title: Antikulttiliike

text: Patrickin antikulttijärjestöä FREECOG kutsuttiin lopulta nimellä CAN (Cult Awareness Network). Skientologiakirkko haastoi CAN:n oikeuteen ja CAN kaatui oikeusjutun kuluihin ja korvauksiin. CAN joutui Skientologiakirkon haltuun.


title: Antikulttiliike

text: Muun muassa Ranskassa on voimakas kulttien vastainen liike. Suuret kirkot ovat olleet varovaisia kulttien vastaisten liikkeiden tukemisessa, koska ne ovat pelänneet mahdollisten uskontoja koskevien hallinnollisten toimien kaventavan myös kirkkojen omaa liikkumatilaa.


title: Antikulttiliike

text: Suomen antikulttijärjestö on Uskontojen uhrien tuki UUT, joka perustettiin 1987 ja rekisteröitiin 1993.


title: Gibraltarin kansallispäivä

text: Gibraltarin kansallispäivää (Gibraltar National Day) juhlitaan vuosittain Gibraltarilla 10. syyskuuta. Kansallispäivä järjestettiin ensimmäisen kerran 1992 ja sillä juhlistetaan vuoden 1967 suvereniteettikansanäänestystä.


title: Gibraltarin kansallispäivä

text: Ensimmäisen kansallispäivän järjesti Self Determination for Gibraltar Group, joka pyrki ajamaan Gibraltarin itsemääräämisoikeutta. Se järjesti sen 10. syyskuuta 1992, jolloin ensimmäisestä kansanäänestyksestä suvereniteetista tuli kuluneeksi 25 vuotta. Tapahtuma oli alkujaan myös poliittinen, mutta vuonna 2008 Gibraltarin hallitus ilmoitti, että se ei tue enää kansallispäivän aikana kilpailevia poliittisia kokouksia. Pääministeri Peter Caruana sanoi, että poliitikoilla on 364 päivää aikaa tehdä politiikkaa, mutta kansallispäivänä kaikki voisi juhlia gibraltarilaisen kulttuurin muita osa-alueita.


title: Gibraltarin kansallispäivä

text: Kansallispäivän tapahtumat alkavat aamupäivällä John Mackintoshin aukiolta. Siellä on musiikkia, ja kaupungintalon parvekkeelta pormestari ilmoittaa kunniamitalin saajat ja lukee kansallispäivän julistuksen. Julistuksen lukemisen jälkeen parlamenttitalon katolta lähetetään tuhansia ilmapalloja. Päivään kuuluu myös monia muita musiikki- ja viihdetapahtumia sekä kiitosmessu Shrine of Our Lady of Europessa. Illan päättävät ilotulitukset. Ihmiset ovat usein päivän kunniaksi pukeutuneet Gibraltarin tunnusväreihin, eli punaiseen ja valkoiseen.


title: Haus der Kunst

text: Haus der Kunst (suom. "Taiteen talo") on Münchenissä Saksassa oleva taidemuseo.


title: Haus der Kunst

text: Adolf Hitler rakennutti taidemuseon, jossa esiteltäisiin ainoastaan kansallissosialistien hyväksymää taidetta. Museon suunnitteli Hitlerin suosikkiarkkitehti Paul Ludwig Troost. Museon, joka oli tuolloin nimeltään Haus der Deutschen Kunst, avajaiset olivat vuonna 1937. Museossa pidettiin arjalaisen kuvataiteen näyttelyitä vuoteen 1944 saakka.


title: Haus der Kunst

text: Toisen maailmansodan jälkeen museorakennus toimi yhdysvaltalaisten miehitysjoukkojen upseerikerhona.


title: Panttilainaaja (vuoden 1916 elokuva)

text: Panttilainaaja tai Panttilainaamo ("The Pawnshop") on Charles Chaplinin ohjaama ja käsikirjoittama yhdysvaltalainen vuoden 1916 lyhyt mykkäelokuva.


title: Panttilainaaja (vuoden 1916 elokuva)

text: Chaplin esittää elokuvassa panttilainaamon apulaista, joka on jatkuvassa sotatilassa toisen apulaisen (John Rand) kanssa. Chaplin saa potkut vanhalta lihavalta panttilainaajalta (Henry Bergman), mutta saa paikan takaisin, kun vetoaa mimiikalla perheensä anhdinkoon. Chaplin pystyy näin jatkamaan panttilainaajan tyttären (Edna Purviance) kosiskelua, joka tuottaa tuloksen, kun Chaplin saa kekseliäästi kiinni murtovarkaan (Eric Campbell). "Panttilainaaja" tunnetaan erityisesti runsaasta pilojen käytöstä, ja siitä, että Chaplin käyttää monia erilaisia esineitä koomisesti toisessa käyttötarkoituksessa. Lisäksi elokuvassa esiintyi ensimmäisen kerran Henry Bergman, josta sittemmin tuli Chaplinin uskollinen apulainen.


title: Berndt Otto Schauman

text: Berndt Otto (B. O.) Schauman (17. toukokuuta 1821 Helsinki – 28. maaliskuuta 1895 Helsinki) oli suomalainen taiteenharrastaja ja tietokirjailija, joka toimi Suomen taideyhdistyksen ensimmäisenä intendenttinä 1869–1887 ja harrasti taide-elämän kehittämistä.


title: Berndt Otto Schauman

text: B. O. Schaumanin vanhemmat olivat senaatin kamarineuvos Carl Schauman ja Johanna Lovisa Hoeckert. Hän oli teologi ja piispa Frans Ludvig Schaumanin sekä toimittaja August Schaumanin veli. Schauman kirjoitti ylioppilaaksi vuonna 1837 ja opiskeli Helsingissä sekä 1842–1843 Uppsalassa, mutta ei suorittanut mitään tutkintoa. Hän toimi Helsingin yliopiston kirjaston amanuenssina 1849–1867. 1850-luvulla hän toimitti M. A. Castrénin kaksiosaiset matkamuistelmat ja julkaisi G. A. Wallinin matkoista kertovan kirjan sekä myöhemmin muitakin tietokirjoja.


title: Berndt Otto Schauman

text: Schauman liittyi Suomen taideyhdistykseen sen perustamisen yhteydessä 1846 ja tutustui 1857–1858 pitkällä ulkomaanmatkalla eurooppalaiseen taiteeseen. Vuosina 1862–1865 hän julkaisi ensimmäisen suomalaisen taidealbumin "Fotografier af Finska Målares taflor jemte en kort text I–III". Hän toimi 1869–1887 taideyhdistyksen kokoelmien sekä 1885–1895 Cygnaeuksen gallerian intendenttinä. Schauman järjesti taideyhdistyksen kokoelmat ja kokosi niistä näyttelyitä sekä kirjoitti runsaasti suomalaisesta taiteesta ja suomalaisista taiteilijoista. Hän erosi toimestaan Ateneumin taidemuseon valmistuttua.


title: Berndt Otto Schauman

text: Schauman oli sukunsa (Schauman) edustajana aatelissäädyssä kaikilla valtiopäivillä 1863–1894 ja toimi Ritarihuoneen genealogina 1889–1891.


title: Frans Ludvig Schauman

text: Frans Ludvig Schauman (24. syyskuuta 1810 Maaria – 28. kesäkuuta 1877 Porvoo) oli suomalainen teologian professori ja piispa. Schauman määrättiin 1837 hoitamaan Keisarillisen Aleksanterin-Yliopiston teologisen tiedekunnan seminaaripastorin tehtäviä. Hänet nimitettiin 1847 käytännöllisen teologian ensimmäiseksi professoriksi ja 1864 Porvoon piispaksi. Hänen merkittävimpiä aikaansaannoksiaan oli vuoden 1869 kirkkolain laatiminen. Laki oli aiempaan verrattuna hyvin edistyksellinen, ja siihen tuli muun muassa uskonnonvapauden periaate, mutta uskonnottomuus ei ollut mahdollista, vaan kansalaisen oli välttämättä kuuluttava johonkin uskontokuntaan.


title: Frans Ludvig Schauman

text: Schauman herätti valtapiirien paheksuntaa puheellaan, jonka hän piti Aleksanteri II:n kruunauksen johdosta yliopiston juhlassa. Hän vaati valtiopäivien kokoonkutsumista. Hän oli Tammikuun valiokunnan jäsen vuodesta 1862 ja valtiopäivillä 1863–1872. Hänet kutsuttiin yliopiston rehtoriksi, mutta perustuslaillisten kannaottojen takia häntä ei nimitetty tehtävään. Hän oli vararehtori vuosina 1855–1865.


title: Liu Kang

text: Liu Kang on fiktiivinen hahmo Mortal Kombat videopelisarjassa. Hänen ääninäyttelijänään toimii Tom Choi.


title: Liu Kang

text: Liu Kang on kiinalainen Shaolin Kung Fu taistelija. Hän toimii Earthrealmin puolustajana ja on Raidenin ja Kung Laon hyvä ystävä. Liu Kang on myös ihastunut Kitanaan. Liu Kangilla on punaiset housut, mustat kengät ja punainen otsapanta. Liu Kang pystyy tekemään tulihyökkäyksiä.


title: Liu Kang

text: Ensimmäisessä Mortal Kombat-pelissä Liu Kang osallistuu Mortal Kombat turnaukseen aikeenaan estää Outworldia voittamasta turnausta. Liu Kang onnistuu kukistamaan voittamattomana pidetyn Goron ja turnauksen isännän Shang Tsungin tullen uudeksi Mortal Kombat mestariksi. Mortal Kombat 2 pelissä Liu Kang huomaa Shao Kahnin lähettämien mutanttien tappaneen monia hänen Shaolin veljiään. Raivostuneena Liu Kang matkustaa Outworldiin yhdessä Kung Laon kanssa kohtaamaan Shao Kahnin kostaakseen hänelle. Turnauksessa Liu Kang taistelee Shao Kahnia vastaan ja voittaa tämän. Mortal Kombat 3 pelissä Liu Kang joutuu puolustamaan Earthrealmia Shao Kahnin joukkojen hyökkäyksiltä ja lopulta kukistaa Shao Kahnin pakottaen tämän perääntymään armeijoineen takaisin Outworldiin. Mortal Kombat 4 pelissä Liu Kang huomaa Shinnokin lähettämien joukkojen kaapanneen Kitanan. Liu Kang kerää mukaansa parhaat Earthrealmin soturit taisteluun Shinnokia vastaan. Liu Kang onnistuu lopulta kukistamaan Shinnokin pelastaen Kitanan, mutta ei pysty tunnustamaan hänelle tunteitaan.


title: Liu Kang

text: Vuoden 2011 Mortal Kombat pelissä Liu Kang kukistaa Goron ja Shang Tsungin voittaen turnauksen. Myöhemmin Shao Kahnin tapettua Kung Laon, Liu Kang hyökkää Shao Kahnin kimppuun kukistaen tämän taistelussa, jonka jälkeen Liu Kang tappaa Shao Kahnin iskemällä tulisen nyrkkinsä tämän rinnan läpi. Paljon myöhemmin Liu Kang huomaa Sindelin tappaneen lähes kaikki ystävänsä ja ehtii hyvästellä Kitanan ennen tämän kuolemaa. Myöhemmin Liu Kang yrittää estää Shao Kahnia tulemasta portaalin läpi Earthrealmiin, mutta Raiden estää häntä selittäen tälle syyn. Liu Kang ei usko Raidenia ja taistelee tätä vastaan, mutta häviää. Liu Kang hyökkää Raidenin kimppuun, mutta Raiden sähköttää Liu Kangin kuoliaaksi itsepuolustukseksi. Myöhemmin kukistettua Shao Kahnin lopullisesti Raiden suree yhdessä selvinneiden Johnny Cagen ja Sonya Bladen kanssa Liu Kangin kuolemaa.


title: Liu Kang

text: Mortal Kombat X -pelissä langennut Liu Kang nähdään Quan Chin orjana. Liu Kangista tulee uusi Netherrealmin hallitsija yhdessä Kitanan kanssa Shinnokin kukistuttua.


title: Ossian Schauman

text: Julius Ossian Schauman (30. maaliskuuta 1862 Pietarsaari – 6. helmikuuta 1922 Helsinki) oli suomenruotsalainen lääkäri.


title: Ossian Schauman

text: Schaumanin vanhemmat olivat pietarsaarelainen apteekkari ja teollisuusmies Viktor Leonard Schauman ja Elisabet Wilhelmina Ekelund. Hän pääsi ylioppilaaksi Vaasan lyseosta 1879 ja valmistui Helsingin yliopistosta filosofian kandidaatiksi ja maisteriksi 1882, lääketieteen kandidaatiksi 1884, lääketieteen lisensiaatiksi 1888 ja lääketieteen tohtoriksi 1894. Hän toimi Helsingin Diakonissalaitoksen sairaalan sisätautiosaston ylilääkärinä 1893–1908, Helsingin yliopiston sisätautiopin ylimääräisenä professorina vuodesta 1908 ja propedeuttisen klinikan esimiehenä. Hän perusti Samfundet Folkhälsan i Svenska Finland -järjestön, jolle hän testamenttasi omaisuutensa.


title: Ossian Schauman

text: Schauman osoitti väitöskirjassaan pernisiöösin anemian yhteyden heisimatoon.


title: Ossian Schauman

text: Schauman toimi valtiopäivämiehenä vuonna 1899.


title: Ossian Schauman

text: Schauman oli naimisissa vuodesta 1895 Betsy Maria Lerchen kanssa. Hänen veljiään olivat teollisuusmes Wilhelm Schauman ja vaasalainen kauppaneuvos Axel Mortimer Schauman (1855–1903).


title: Paavali Scheel

text: Paavali Scheel (, k. 1516) oli Turun tuomiorovasti. Hän opiskeli Greifswaldin yliopistossa ja Pariisin yliopistossa, josta valmistui maisteriksi 1490. Turussa hän oli kaniikki ja piispa Maunu Särkilahden sihteeri. Hänestä tuli arkkipresbyteeri 1497, arkkiteini noin 1502 ja tuomiorovasti 1513. Hän osallistui Novgorodissa käyneeseen rauhanneuvottelukuntaan. Arkkipresbyteerinä itärajalla ollessaan Paavali menetti räjähteestä vasemman käden peukalonsa ja joutui anomaan Roomasta erivapautta jatkaa papin virassaan vammastaan huolimatta.


title: Paavali Scheel

text: Scheelin kirjekokoelma on Kansalliskirjastossa, ja se on Suomen ainoa keskiaikainen yksityiskirjeiden kokoelma.


title: Giuseppe Tornatore

text: Giuseppe Tornatore (s. 27. toukokuuta 1956 Bagheria, Sisilia, Italia) on italialainen elokuvaohjaaja ja -käsikirjoittaja. Hänen tunnetuimpia elokuviaan ovat "Cinema Paradiso" (1988) ja "Malèna" (2000).


title: Giuseppe Tornatore

text: Tornatore on sisilialaista syntyperää. Hän kiinnostui nuorena näyttelemisestä ja teatterista ja järjesti 16-vuotiaana Luigi Pirandellon ja Eduardo De Filippon näytelmien esityksiä. Työuransa hän aloitti freelance-valokuvaajana, ja elokuvan pariin hän siirtyi palkitulla yhteistyödokumentilla "Le minoranze etniche in Sicilia". Hänen esikoisohjauksensa oli "Il Camorrista" (1986). Ensimmäinen kansainvälinen menestys oli "Cinema paradiso", joka voitti Oscarin parhaana vieraskielisenä elokuvana vuonna 1989, ja mainetta ovat saaneet myös elokuvat "Legenda nimeltään 1900" (1998) ja "Malèna" (2000).


title: Hjalmar Schildt

text: Carl Hjalmar Fabian Schildt (18. marraskuuta 1849 Heinola – 7. toukokuuta 1925 Helsinki) oli suomalainen liikemies ja Schildt & Hallbergin osakas vuodesta 1877, johtokunnan puheenjohtaja vuodesta 1917. Hän oli Tanskan pääkonsuli 1908–1918 ja säätyvaltiopäivillä hän oli aatelissäädyssä 1877–1878 alkaen.


title: Christofer Carl von Schlippenbach

text: Christofer Carl von Schlippenbach (myös: Christoffer t. Christopher) (1624 Kuurinmaa – 1660) oli ruotsalainen kreivi, soturi ja diplomaatti. Hän toimi diplomaatitehtävissä muun muassa Saksassa. Hän oli sotakollegion presidentti ja valtaneuvos. Kuningatar Kristiina lahjoitti hänelle 1654 Liuksialan kartanon, ja hän sai oikeuden käyttää arvoa Liuksialan vapaaherra.


title: Viinuri luistimilla

text: Viinuri luistimilla tai Charlie rullaluistimilla ("The Rink") on Charles Chaplinin ohjaama ja käsikirjoittama vuoden 1916 yhdysvaltalainen lyhyt mykkäelokuva.


title: Viinuri luistimilla

text: "Viinuri luistimilla" -elokuvan innoittamana oli todennäköisesti Fred Karnon ”Skating”-sketsi, vaikkakin yhtäläisyydet ovat melko pinnallisia. Elokuva ei ollut täysin kehittynyt lyhytelokuva vaan lähinnä eräänlainen kohtaussarja, jossa tapahtumat sijoittuivat ravintolaan ja luisteluradalle. "Viinuri luistimilla" sai ensi-iltansa 4. joulukuuta 1916, ja se oli Chaplinin viimeinen elokuva vuonna 1916. Elokuvan arvosteluista nousi kohua, kun New York Tribunen Heywood Broun syytti Chaplinia yli-ihmismoraalista. Brounin ei ollut todennäköisesti kirjoittanut aivan tosissaan, mutta monet lukijat olettivat, että kirjoitus oli tehty tosissaan. "Viinuri luistimilla" oli kuitenkin aikansa suosituimpia Chaplin-elokuvia, ja se oli myös Chaplinin ensimmäinen elokuva, jota esitettiin myös Saksassa. Elokuvan Berliinin-ensi-ilta oli 2. syyskuuta 1921.


title: Wolfgang Schmidt (kirkkohistorioitsija)

text: Wolfgang Amadeus August Arnold Ferdinand Schmidt (1904–1959) oli suomalainen kirkkohistorioitsija. Hän oli Åbo akademin vt. professori 1938–1943, professori vuodesta 1943 ja tiedekunnan dekaani 1954–1958.


title: Wolfgang Schmidt (kirkkohistorioitsija)

text: Hänen isänsä oli Gustav Friedrich Schmidt.


title: Lumilautailun maailmanmestaruuskilpailut 2013

text: Lumilautailun maailmanmestaruuskilpailut järjestettiin vuonna 2013 kymmenennen kerran. Kilpailut käytiin Stoneham Mountain Resortissa, Stoneham-et-Tewkesburyssa, Quebecissa, Kanadassa 17.–27. tammikuuta.


text: Miehet kilpailivat kuudessa lajissa, ja naiset viidessä lajissa. Big airissa kilpailivat ainoastaan miehet.


text: Suomalainen Roope Tonteri voitti sekä slopestylen että big airin maailmanmestaruuden. Markus Malin voitti pronssia half-pipessa ja Janne Korpi tuli pronssille slopestylessä.


text: Isäntämaa